text:
Aftur í ár skipar Norðoya Listafelag fyri Summarlist í Posthúskjallaranum í Klaksvík. Ein framsýning, ið er opin alt summarið, og sum vísir nakað av tí, sum rørist í listini í 2018.
Framsýningin vísir list í breiðasta høpi, og fevnir frá málningalist og grafikk, yvir gipsverk, installatiónir, videoverk, interaktiva list og animatiónstekning til sniðgeving av einum plaggi gjørt úr spælikortum.
Summarlist 2018 er hugsað sum ein upplivingarframsýning, har ráðu rúmini í posthúskjallaranum er væl hóskandi karmur um ymisku listagreinarnar. 14 listafólk luttaka, og eru tey úr øllum landinum. Felags fyri tey øll er, at tey eru yrkislistafólk, flest øll eru útbúgvin innan listaøkið, og flestu teirra liva eisini av listini.
Flestu teirra, serliga tey yngru, hava nomið sær listaútbúgving uttanlands, í Onglandi, Svøríki, Noregi, Danmark, Spania og Íslandi. Teirra list er á mangan hátt nýhugsandi, og við sínum íkøstum flyta tey føroysku listina, og geva tey henni, á ein hátt, ein nýggjan altjóða kendan dám.
Summarlist miðjar eftir at vísa, sokallaðu samtíðarlistina í góðum kørmum, og á einum týðandi palli mitt í býinum, í Klaksvík. Nevnliga í gamla posthúsinum, sum innan stutta tíð, broytir ham til eitt stásiligt mentanarhús.
Listafólkini vísa hvør í sínum lagi sína list, sum er bæði innilig og í summum førum eisini sjálvrannsakandi. Listaáhugaðir gestir kunnu fáa listaupplivingar, í fjálga, fáa smílið fram, provokera, geva íblástur, og kanska fáa ein at hugsa, hvat list kann vera.
Men felags fyri øll verkini er, at tey eru skapt av listafólki, ið tora at standa við, tað tey umboða og hava uppá hjarta.
Takk til Eldrafelagið í Klaksvík, sum aftur í ár, trúliga ansar framsýningini. Takk til Grunnin, Mentanarhús í Klaksvík fyri vælvild í sambandi við, at vit kunnu nýta hølini. Og takk til tey, sum hava hjálpt til við at gera framsýningina klára.
Norðoya listafelag ynskir øllum vælkomnum til SUMMARLIST 2018.
Á Norðoyastevnu er SUMMARLIST 2018 opið leygardag og sunnudag kl. 15.00 – 20.00
Framsýnarar í ár eru:
Astri Luihn
Dan Helgi Helgason í Gong
Fía Heinesen
Frits Johannesen
Hans Jacob Østerø
Heiðrik á Heygum
Jóhan Martin Christiansen
Jón Sonni Jensen
Jóna Rasmussen
Rannvá Holm Mortensen
Rannvá Kunoy
Rókur Heinason Heinesen
Silja Strøm
Tummas Jákup Thomsen


c: text/html

text:
Seinastu 2-3 árini er tað vorðið altsamt meira vanligt at fólk eru farin at ganga í fjøllunum, tað er vorðið ein sonn dilla, og tað er sjálvandi sera stuttligt. Serliga í summar, sum higartil hevur verið framúr gott. hevur ligið sera væl fyri at vitja hæddirnar. Í millum fjallatuskarnir verður tosa um Top 10, her er talan um 10 tey hægstu fjøllini í Føroyum. Vit eiga 10 fjøll sum eru omanfyri 800m, harav tey 7 eru í Norðoyggjum. Klárar tú at leggja hesi undir tínar føtur, ja so er tú við í Top 10 bólkinum. Hevur tú verðuliga fingið góða smakkin av at ganga í fjøllunum, so er næsta stigi Top 50, harnæst Top 100 og so til tey heilt garvaðu, sum enn ikki eru so nógv í tali, øll fjøll í Føroyum. Sambært matrikulstovuni eru tað 340 fjøll í Føroyum.
Líka síðani eg var smádrongur hevur mær dámt sera væl at gingið í nátturuni, og havi eg eisini gingið á flestu fjøllum runt um Klaksvíkina. So tá ið eg hoyrdi um gongutúrarnar hjá Djóna og Rana, bleiv eg eitt sindur spentur at sleppa at ganga saman við teimum, og havi eg eisini verið onkran túrin sama við teimum. Á einum túri vit gjørdi í Kallsoynna, tann sokallaða “Tjóðskapargongan” segði ein garva fjallatussa við meg at hon hevði lisið eina grein eg fyri nøkrum árum síðani hevði skrivað á heimasíðuni hjá Treysti. Hetta var ein túrur eg hevði gjørt uppá Kunoyarnes, satt at siga hevði eg gloymt alt um hesa grein. Um henda greinini hevur givið henni hug til hæddirnar, skal eg lata vera ósagt, men nógv fjøll hevur hon gingið, og tað er langt síðani komin í eksklusiva Top 10 klubban.
Eg fari hervið at loyva mær at endurgeva greinina her á síðuni.
Í góðveðrinum grundlógardagin gekk eg mær ein túr uppá Kunoynna, og sá har Klaksvíkina liggja víðopna fyri mínar føtur.
Tað er grundlógardagur 5. juni og veðrið er av tí allar fagrasta. Eg byrji dagin sum so ofta við at seta meg við telduna. Men sum morgunin líður, og veðrið bara gerst betur og betur kemur ein slíkur ófriður á meg, eg leingist eftir at sleppa ein túr í hagan. Um 2 tíðina fái eg ikki bíða longur, eg lati meg í renniklæðir fylli mær eina fløsku við vatni so ryggsekkin á baki og so gongur leiðin norður í Haraldssund við bili. Bilin seti eg beint norðan fyri byrgingina. Máli í dag er at ganga uppá Kunoyarnes. Havi leingi ætla mær hendan túrin, so í dag skuldi tað verða.
Eg leggi leiðina beint niðan frá tunnilsmunnanum, fylgi hegninum til eg komi til bygdaportri, so eri eg í haganum. Gangi niðan í ein dal nakað ovarlaga, finnið so eg eina leið, sum skuldi vísa seg at vera sera hóglig at ganga, men tað var hart allíkavæl. Tað merkist væl í tjúkkunum tá ið man gongur í fjøllunum. Noyðist at klintra eitt sindur fyri at koma longur niðan, hógligast vísur tað seg vera at taka seg upp á sjálvt Kunoyarnes við at ganga suðuryvir. Longur suður eg gangi síggi eg Klaksvíkina spakuliga koma undan, á tann vakra sjón. Havi altíð ynskt við egnum eygum at síggja Klaksvík frá hesum sjónarhorni.
Nú er ikki langt eftir á mál, eri komin gott og væl 600 metur upp, hetta fortelur GPS urið mær, sum hevur innbygdan hæddarmálara. Eg gangi eitt sindur longur suður og so vestur eftir, komi so fram á endan á Kunoyarnesi, og Klaksvíkin liggur fyri mínar føtur. Myndirnar tala fyri seg. Hetta er ikki hægsta punkt á Kunoyarnesi, men herfra sæst Klaksvíkin best. Undarligt at síggja mjørkan liggja sum eina tjúkka dýna allan vegin suðureftir, Nólsoyggin er heilt tildekka av mjørkanum, meðan Klaksvíkin gongur púra frí, og sum Bernhard Brim yrkir, “ei skýkloddi hómast á himli” .
Eftir at hava noti vakra útsýni eina løtu taki eg meg longur niðan, og mín sann um ikki onnur hava rykt seg úr gerandismeldrinum, og funnið sær veg niðan á Kunoynna. Tá eg komi á hægsta punkt har eisini ein varði er lagaður, møti eg Kristian Olsen okkara fræga svimjara saman við vinfólkum. Vit nýta høvi til at taka myndir av hvørjum øðrum, sum kann verða prógv fyri okkara vitjan á Kunoyarnesi.
Sambært hæddarmálaranum so er Kunoyarnes 711 m til hæddar. Kunoyggin er í meðal hægsta oyggj í Føroyum, og hægsta fjalli er Kúvingafjall við sínum 830 m. Tey høgu fjøllini eru norðalaga á Kunoynni. Eg haldi har eg havi verið verður nokk rópt fyri Suður á Nakki, og sambært bókunum 703 m til hæddar.
Nú var so tíðin komin til at ragga sær omanaftur, eg brúkti einans 50 min. at koma niðan á, men tað skuldi vísa seg at vera nógv drúgvari at koma omanaftur. Eg hugsaði við mær sjálvum at stuttligari var ikki at fara sama veg omanaftur, so eg valdi at fara vesturum, og so ganga mær eftir bakkanum norður til Haraldssund. Rættuliga bratt var at ganga, so illa bar til at renna, men fram kemur hann í hóvliga fer, so eftir ein góðan tíma var eg aftur í Haraldssundi hjá bilinum, og ein frálíkur hagatúr var at enda komin.
Eitt, sum eg tó var eitt sindur harmur um var at eg kom til at órógva eina æðu, sum lá á eggum. Eg komi rennandi, og varnist ikki æðuna, hon flýgur av reiðrinum, oman á sjógv. Um eg minnist rætt frá mínari skúlatíð so leggur æðan seg ikki aftur á reiðri.
Jonhard

robotstxt: allowed

filter: keep


text:
Tað var sannur steypahýrur við Løkin í Runavík í kvøld. U-15 dreingirnir hjá Víkingi og KÍ spældu steypafinalu. Liðini bæði løgdu nógv fyri, og áskoðararnir vóru nógvir og stuðlaðu sínum liðum soleiðis, sum tað eigur at verða gjørt, tá ið talan er um steypafinalu – mælskir og klæddir í KÍ og Víkingalitirnar og við fløggum og trummum.
KÍ vann 4-2 eftir umdyst.
Vanliga leiktíðin í hesi deildini er 2 ferðir 35 minuttir. Tá ið tað resaðu tveir minuttir var KÍ frammanfyri 2-0. Dómarin legði tveir minuttir aftrat, og síðstu fýra minuttirnar skoraði Víkingur tvey mál.
So var neyðugt við longdari leiktíð – tvær ferðir tíggju minuttir – og tá vóru klaksvíkingar teir drúgvaru.
Bæði KÍ málini í vanligu leiktíðini vórðu skorað eftir hornaspark. Í báðum førum var tað liðformaðurin, Jákup Vilhelmsen, sum skoraði. Tað fyrra, tá ið eitt korter var farið og tað seinna, tá ið seinni hálvleikur var ellivu minuttir gamal.
Tey bæði málini hjá Víkingi, sum vóru skorað fram ímóti dystarenda, komu eisini eftir deyðbóltar. Tað fyrra syrgdi Ólavur Jákupson Poulsen fyri við fínum stútara eftir fríspark, og tað seinna skoraði Sigmund Hansen eftir horna og eitt sindur av aftur og fram.
Í longdu leiktíðini legði Tóki á Lógv beinanvegin KÍ framum 3-2, tá ið hann hegnisliga við høvdinum og eftir framlegging úr vinstru við frísparki snittaði bóltin uppum málverjan og í handara síðunetið. Fam ímóti dystarenda staðfesti Silas Gaard 4-2 sigurin, tá ið hann eftir uppspæl í høgru og afturlegging smekkaði bóltin eitt sindur úr høgru og í handara síðunetið.
Steypavinnararnir í U-15 kappingini eru hesir: Kári Müller, Dánial Højgaard, Jákup Vilhelmsen, Rógvi Eyðbjørnsson Jacobsen, Tummas á Lakjuni, Dávid Biskopstø Andreasen, Asbjørn Lómaklett á Tjaldrafløtti, Silas Gaard, Tóki á Lógv, Benjamin Vilhelmsen, Silas Jacobsen, Ári Jógvansson, Rókur Josephsen, Kjartan Jacobsen og Poul Jacob Christiansen.


text:
Eftir Heiðrun Hammer Erlingsson
Fyri stuttum útgav Teitur Lassen nýggjastu útgávuna við heitinum "I Want To Be Kind". Útgávan telur 12 vøkur og friðarlig løg.
- Eg geri bara sangir og vóni, at teir finna sín veg til áhoyraran
Tey flestu av okkum kenna Teit aftur frá sangunum "I was just thinking" og "Josephine", sum vit í dag nærmast telja sum føroyskir klassikarar. Teitur var tá ein blaðungur tónleikari, sum reis upp í “popp-heiminum”.
Við løgum um ungdómskærleika og spenning fangaði hann áhugan hjá nógvum fólki, tað veri seg bæði føroyingar og útlendingar. Men nýggja útgávan hevur eitt heldur róligt huglag og snýr seg um álvarsamari evni.
Tó heldur Teitur ikki, at hann hevur broytt málbólk ella endamál við tónleiki sínum. Hann sigur seg bara gera tónleik, ið hann heldur vera góðan. Honum dámar ikki, at tónleikurin skal passa inn í ein serstakan bás ella málbólk.
- Eg geri bara sangir og vóni at teir finna sín veg til áhoyraran.
- At vera eitt gott og vinarligt menniskja.
Tað er eisini sjálvsagt, at tónleikurin broytist alt eftir, hvar tú ert í lívinum, fortelur Teitur. Hann lýsir sjálvur sína listaligu broyting soleiðis:
- Í dag kann eg skriva um, at eg vil vera har fyri familjuna hjá mær, ella tað at blíva vaksin. Tann sum skapar, má hava okkurt at siga, um sína núverandi tilveru og eisini vera erligur fyri sær sjálvum, síni fortíð og framtíð.
Tað, ið fylti mest á fyrrverandi útgávunum hjá Teiti, var ungdómstilveran. Nú eru sjónarhorn hansara broytt. Teitur er giftur og hevur fingið eina dóttur. Nú meira enn áður er tað blivið týdningarmikið fyri hann at vera við til at skapa ein góðan heim.
- "I Want To Be Kind" lýsir tað at blíva vaksin og at liva í nútíðini, at man bara vil royna at vera eitt gott og vinarligt menniskja ímeðan heimurin broytist.
- Trúgvi ongantíð, at eg fari at steðga við at gera tónleik
Tað eru longu 5 ár síðani, at Teitur gav út sína síðstu solo-útgávu. Men tó hevur hann allatíð verið í gongd við at framføra, fáa íblástur og skapa. Teitur hevur framført runt heimin og í Føroyum. Í samband við útgávuna av nýggjastu fløguni hevur hann fyri stuttum verið á konsertferð millum annað í Týsklandi,
Danmark og USA. Eisini hevur hann upptraðkað til fleiri tiltøk í Føroyum seinastu árini. Millum annað spældi hann á G! festivalinum í ár, og hann framførir onkuntíð á kaffistøðum og barrum kring landið.
Tað er heilt sikkurt, at Teitur ikki hevur lagt árarnar inn enn, og hann er eisini allatíð í gongd við at skapa nýtt tilfar. Eg spurdi Teit hvussu hann ber seg at, tá hann skapar nýggjan tónleik:
- Fyrst savni eg einar fimm-seks sangir sum ein grundarstein, og so plagi eg at skriva nýggjar afturat, og eg leiti í gomlum tilfari eftir tí, sum kann umskrivast. Tá ið eg havi varhugan av, at okkurt kann betrast, er tað neyðugt, at eg ikki havi forelskað meg í tí allarfyrsta, sum er skapt, men at koma nærri at tí, sum mann vil siga ella er komin fram á. Hetta er ein tíðarkrevjandi tilgongd.
- Eg frávaldi at taka lut í tónleika umhvørvinum í Føroyum
Fyrst í oktober fór Teitur á føroyska konsertferð í samband við nýggjastu útgávuna fyri fyrstu í samanløgd 11 ár. Tá eg spurdi Teit, hví tað er so langt síðan, hann hevur verið á konsertferð í Føroyum, segði hann seg hava frávalt at taka lut í tónleikaumhvørvinum í Føroyum. Hetta er skiljandi fyri flest okkara.
Møguleikarnir í Føroyum er jú sera avmarkaðir, tí vit eru so fá. Fleiri føroysk listafólk flyta uttanlands fyri at víðka um áskoðarafjøldina, meðan tey jagstra dreymin um at gerast nakað stórt í tí stóru verð.
- Óambitiøst og nalvaskoðandi. Soleiðis lýsir Teitur tann føroyska tónleikaheimin, og Teitur hevur eina kenslu av at vera listaliga avmarkaður í Føroyum:
- Bólkarnir eiga at spæla hermi-tónleik, og áhoyrararnir eiga at vera fullir. Hetta er básurin, sum er settur upp fyri føroyskar tónleikarar, sambært Teiti. Tær flestu tónleikaframførslurnar í Føroyum snúgva seg um at ballast og syngja sangir, har øll kunnu syngja við. Hetta er sjálvandi hugnaligt og er eitt føroyskt eyðkenni. Men hesin hugburðurin avmarkar tónleikarum at menna sín tónleik og kanska skapa annað enn bara “syng-við-tónleik”.
Men tað eru mong ár síðani, at hann tók støðu til at flyta sína yrkisleið uttanlands, og tíðirnar eru kanska broyttar eitt sindur síðan tá.
- Kanska er hetta broytt í dag. Eg eigi okkurt gamalt agg frá nítiárunum, um at eg ikki kann spæla tónleik í Føroyum ella hava eina yrkisleið sum tónleikari her heima.
Nú tá hann fyri fyrstu ferð í mong ár er farin á konsertferð her heima, kann tað kanska hugsast, at Føroyar fær ein nýggjan møguleika.
- Ikki bara bíða, til tú fært hjálp
Fyri ungar tónleikarar kann tað tykjast vónleyst at byrja eina yrkisleið í Føroyum. Áskoðarafjøldin er lítil, og hugsanin um, hvat tónleikur er, kann ofta kennast einsporað. Fíggjarliga er tað eisini sera torført at skapa og liva av tónleiki í Føroyum. Men tá Teitur byrjaði sína yrkisleið. var hann sera ungur. Hann greiðir frá, at hann byrjaði við at lána tónleikastovuna Í Eysturskúlanum og spæla gittar í ballum.
Seinni fór hann so við sínum táverandi tónleikabólki at spæla í Djónastovu. Við einum ungum og opnum sinni, fúsur at skapa og framføra sín tónleik, byrjaði yrkisleið hansara. - Tað nyttar ikki at bíða eftir hjálp, sigur hann.
Hóast hann sjálvur hevur frávalt Føroyar, so heldur hann ikki, at tað eigur at vera ein trupulleiki fyri ungar tónleikaspírar.
- Tónleikurin snýr seg um teg, og hvat tú vilt útrykkja. Tú kanst læra nógv í Føroyum, tað er sum eitt mikrokosmos at fyrireika seg í, har tú kanst spæla konsertir, vera í útvarpinum, venja og læra teg akkordirnar til “Eros”.
Vil hava nakað at bjóða upp á
Eftir hondini er Teitur vorðin ein eyðkendur tónleikari í Føroyum, og hann hevur eisini sett síni spor úti í heiminum. Men fyri Teitur hevur tað ikki týdning at vera kendur. Hann brennur fyri sínum tónleiki, og hann brúkar eisini tónleikin sum eitt amboð at stiðja sær ígjøgnum lívið.
Tá eg spurdi Teit um endamálið við nýggju útgávuni og tónleiki sínum sum heild, svaraði hann soleiðis:
- Mítt yvirorndaða endamál við øllum, sum eg takist við, er at blíva enn dugnarligari og betri sum menniskja og tónleikari og at læra at kommunikera við tí málinum, sum er tónleikur. At stuðla upp undir at hava eina langa yrkisleið og ikki bara at vera kendur í samtíðini, men at hava nakað at bjóða uppá í framtíðin - bæði sum listafólk og menniskja.
Hevur tú hug at uppliva tónleikin hjá Teiti og kanska fáa eitt sindur av íblástri, so hevur tú enn møguleikan. 9. og 10. november vera síðstu útgávukonsertirnar hjá Teiti á hesum sinni. Tú kanst lesa meira um tiltakið og keypa atgongumerki her.


text:
GP2 - Betri Open 2018
11. Okt 2018
ÍF, Nápur & BSF bjóða hervið til 2. umfar av badminton Grandprix.
Kappingin verður á Kambsdali og Runavík tann 27. og 28. oktober.
les meir
GP1, BankNordik Open 2018
12. Sep 2018
HBF & BSF bjóða hervið til 1. umfar av badminton Grandprix hjá U-11, U-13, U-15, U-17 og vaksin. Kappingin verður í Badmintonhøllini og í høllini á Hálsi í Tórshavn Leygardagin 29. og sunnudagin 30. september.
les meir
Badmintontúrur til Island februar 2019
07. Sep 2018
HBF ætlar aftur hetta kappingarárið at skipa fyri eini ferð til Reykjavik International Games (RIG), har møguleiki er fyri at luttaka í badmintonkappingini.
les meir
2 lið: Tilmelding til leikárið 2018/19
18. Aug 2018
Tey, ið ynskja at venja badminton á 2. liði hjá HBF, kunnu senda fyrispurning um ein bana til HBF. Sjálv venjingin byrjar 3. september.


text:
Tilgongdin at framleiða undirvísingartilfar í ferðslulæru
Undirvísingartilfarið í ferðslu, sum nú er tøkt, er úrslit av eini verkætlan hjá Ráðnum fyri Ferðslutrygd í samstarvi við Tryggingarfelagið Føroyar, sum byrjaði 1. jan. 2013. Byrjanin til verkætlanina liggur tó longri afturi.
Endurskinsvestar
Í 2009 fóru Ráðið fyri Ferðslutrygd og Tryggingarfelagið Føroyar undir samstarv við sniðgevafyritøkuna, Guðrun & Guðrun, sum sniðgóvu snøggar endurskinsvestar. Endurskinsvestarnir vóru serliga ætlaðir stórum børnum og ungum, sum ofta ikki eru so røsk at minnast til endurskinini. Inntøkurnar fyri vestarnar vórðu oyramerktar til at framleiða undirvísingartilfar í ferðslu til fólkaskúlan. Soleiðis kundi verkætlanin gagna ferðslutrygdini á meira enn ein hátt. Umframt inntøkurnar fyri vestarnar er fígging fingin til vega frá Tryggingarfelagnum Føroyar, soleiðis at verkætlanin hevur borið á mál.
Námsætlan
Sambært §8 í fólkaskúlalógini er ferðsla kravt undirvísingarevni, men ongar neyvari ásetingar hava verið um hetta. Tí hevur verið ógreitt, hvussu undirvísingin skuldi skipast. Fyri at tryggja kjølfesti í undirvísingini í fólkaskúlanum, varð tí mett neyðugt við greiðum ásetingum. Í samstarvi við Mentamálaráðið hevur Ráðið fyri Ferðslutrygd tí orðað eina námsætlan og eina læraravegleiðing um lærugreinina, ferðslulæru. Í námsætlanini verður ásett ábyrgd, endamál, støðisførleikar og fakligir førleikar hjá næminginum. Læraravegleiðingin lýsir, hvussu undirvísingin kann skipast, og hvussu undirvísingartilfarið kann verða nýtt.
Undirvísingartilfarið
Greitt var frá byrjan, at skuldu øll floksstig í fólkaskúlanum røkkast, so var ikki fíggjarlig orka til at framleiða nýtt tilfar frá grundini. Tí varð fingið í lag samstarv við danska Rådet for Sikker Trafik og í ávísan mun eisini norska Trygg Trafikk um at endurnýta og tillaga undirvísingartilfar frá teimum. Hesi bæði ráðini hava í sínum viðtøkum staðfesta ábyrgd av júst framleiðslu av undirvísingartilfari til fólkaskúlan í ferðslulæru, og tí er talan um dygdargott og fakliga væl undirbygt tilfar. Umframt týdda og tillagaða tilfarið er eisini nakað av nýframleiddum føroyskum tilfari.
Avtala varð fingin í lag við Nám um, at undirvísingartilfarið kundi liggja á undirvísingarportalinum www.snar.fo.
Tilgongd
Í allari tilgongdini við framleiðslu av undirvísingartilfari, hava viðkomandi partar verið tiknir við. Ein tilvísingarbólkur við fýra lærarum hevur við jøvnum millumbilum gjøgnumgingið framleidda tilfarið, meðan aðrir lærarar hava roynt tilfarið í undirvísingini. Aðrir partar hava verið kunnaðir og hoyrdir í tilgongdini: Lærarafelagið, Pedagogfelagið, Skúlaleiðarafelagið og Felagið Heim og skúli.
Stór orka er harumframt løgd í at kunna um nýggja tilfarið, námsætlan og læraravegleiðing. Skipað hevur verið fyri skeiðum fyri lærarar, greinarøð hevur verið í Skúlablaðnum og vitjað hevur verið úti á skúlum og á Læraraskúlanum.
Námsætlan og læraravegleiðing í ferðslulæru vóru endaliga klár í juni 2014, og sjálvt undirvísingartilfarið varð lagt fram í august 2014.
Arbeiðsbýti
Ábyrgd: Brynhild Høgnadóttir
Verkætlanarleiðarar: Birna Abrahamsen og Katrin D. Apol
Samstarvspartar: Rådet for Sikker Trafik, Trygg Trafikk, NÁM og Mentamálaráðið
Týðing: Katrin D. Apol og Birna Abrahamsen
Ráðgeving: Kári Thorsteinsson
Uppseting: Rådet for Sikker Trafik og Dánjal Design
Forritan: menning.fo
Rættlestur: Sprotin
Føroyskar myndir: Mureldur v. Sunvu Eysturoy Lassen
Hoyringspartar:
Tilvísingarbólkur: John Petersen, Rachel Eysturtún, Lív McLeod, Birgit Nattestad Olsen og Vivian Choziuk Guðjonsson
Roynt tilfar: Louisa Johnsdóttir, Petra Sjóstein og Lív McLeod
Lærarafelagið
Skúlaleiðarafelagið
Pedagogfelagið
Felagið Heim og skúli
Løgreglan í Tórshavn
Akstovan


text:
Bárður Nielsen ilskaðist í síðstu viku um, at Poul Michelsen noktaði at møta á altjóða fundi í Danmark. Men skulu føroyskir politikkarar standa til pynt, ímeðan Anders Samuelsen tekur avgerðir um føroysku tjóðina?
Í síðstu viku kom fram, at ein samstarvsavtala ímillum Føroyar, Ísland og Grønland ikki verður góðtikin av danska uttanríkisráðharranum, Anders Samuelsen. Talan er um eina yvirlýsing ímillum londini í útnorði, har staðfest verður, at londini vilja arbeiða saman. Talan er ikki um ítøkiliga staðfestar skyldur mótvegis hvørjum øðrum, men hinvegin er talan um eina yvirlýsing, sum skal binda londini til at samstarva um felags avbjóðingar í útnorði.
Men tað var at ganga ov nær at málsøkinum hjá danska yvir-uttanríkisráðharranum, Anders Samuelsen. Undir-uttanríkismálaráðharrin, Poul Michelsen tók avleiðingarnar av, at Anders Samuelsen ikki toldi, at Grønland, Ísland og Føroyar arbeiddu saman uttan at spyrja donsku stjórnina um loyvi, og tí fór hann ikki á fundin um arktis í síðstu viku. Tað ber sjálvandi til at kjakast um, hvørt landsstýrimaðurin skuldi verið farin á fundin, men hin nógv týdningarmiklari spurningurin er: Hvussu kunnu vit góðtaka, at okkum verður noktað at samstarva við frændur okkara í útnorði?
Evropiska samveldið er í tvíningum, veðurlagsbroytingarnar eru veruliga farnar at síggjast, og næsta ár verður ein strandalandasamráðingarpartur afturat, tá ið Bretland ikki verður partur av ES longur. Fyri føroyingar allar, átti tað at verið eyðsýnt, at hesar avbjóðingar eru best loystar við teimum, ið eru í sama báti sum vit. Tað verður so ikki við Anders Samuelsen á odda, at føroyski búskapurin heldur fram við sínum góða vøkstri seinastu árini.
Nú allur føroyskur politikkur er um at fara í fisk, áttu allir føroyingar – fólkavaldir sum aðrir – at steðgað á og spurt seg sjálvar, um ríkisrættarliga støðan er haldbar? Um føroyingar ikki so frætt sum kunnu gera yvirlýsingar saman við tjóðum, sum púra eyðsýnt hava somu avbjóðingar sum vit, mugu vit taka ábyrgd av okkara egna uttanríkispolitikki beinavegin! Søgan var tann sama í Norðurlandaráðnum í ár, tá ið danska grundlógin varð nýtt til at forða føroyingum í at samstarva við onnur norðurlond. Vit kundu ikki gerast partur av norðulendska samstarvinum, tí tað gekk sambært donskum betongjuristum ímóti ríkis-“felagsskapinum.”
Formaður Sambandsfloksins var greiður á málinum, tá ið hann legði eftir Poul Michelsen fyri ikki at møta á altjóða fundi. Men Bárður Nielsen svaraði ongantíð fyri, um tað er vert at luttaka á tílíkum fundum, tá ið okkara avgerð ikki verður vird. Tí sjálvandi skulu føroyingar og vinatjóðir okkara í útnorði hava frið at loysa felags avbjóðingar, uttan at Anders Samuelsen, Lars Løkke ella onkur triði blandar seg uppí.


text:
Arbeiðarasáttmálarnir longdir í eina viku11. mai 2018
Sáttmálarnir við arbeiðarafeløgini longdir8. mai 2018
Sáttmálin fyri flogskiparar longdur17. apríl 2018
Semingsroyndin endað úrslitaleys17. apríl 2018
Sáttmálasamráðingarnar byrjaðar19. mars 2018
Nýggj sBók um arbeiðsmarknaðin8. januar 2018
Arbeiðssteðgur á almenna arbeiðsmarknaðinum13. desember 2017
Føroya Arbeiðsgevarafelag gjørt setanarprógv til limirnar at brúka27. november 2017
Tørvurin á arbeiðsmegi í Europa er hin størsti nakrantíð20. november 2017
Semja undirskrivað millum Føroya Arbeiðsgevarafelag og Føroysk Miðlafólk25. september 2017
Semja undirskrivað við Finansforbundet27. mars 2017
RFF undirskrivað semju við Fiskimannafelagið13. mars 2017
Skipara- og Navigatørfelagið og Fiskimannafelagið eisini handað krøv 27. februar 2017
Sáttmálasamráðingar við YTF byrjaðar27. februar 2017
Semja undirskrivað við Maskinmeistarafelagið21. februar 2017
Trý-ára sáttmáli gjørdur í Danmark13. februar 2017
Sáttmáli undirskrivaður við Starvsmannafelagið19. desember 2016
Samráðingarnar um sáttmálarnar fyri Føroya Tele og Posta byrjaðar 28. november 2016
Flogternur fingið nýggjan sáttmála14. november 2016
Semja við handverkarafeløgini7. november 2016
Sáttmálasamráðingar við flogternur byrjaðar24. oktober 2016
Handverkarasamráðingarnar byrjaðar3. oktober 2016
Lærlingarnir skulu vera fyrimyndir27. juni 2016
Semja við Maskinmeistarafelagið6. juni 2016
Tá ungir feriuavloysarar verða settir í starv6. juni 2016
Semja um arbeiðarasáttmálarnar7. mai 2016
Sáttmálasamráðingarnar byrjaðar29. mars 2016
Semja millum Føroya Arbeiðsgevarafelag og Føroysk Miðlafólk2. november 2015
Danskar fyritøkur leita uttan úrslit eftir starvsfólki14. september 2015
Tørvur er á arbeiðsmegi 15. juni 2015
Sáttmáli um Elektron longdur í eitt ár26. mai 2015


text:
- fornsednorge
Lokka táttur.
Kilde; V. U. Hammershaimbs Færøiske Kvæder, det nordiske Litteratur-Samfund,København i 1851.
1. Bóndin og risin leikaðu leik, risin vann og bóndin veik.
Hvat skal mær harpan undir míni hond, vil ikki frægur fylgja mær á onnur lond.
2. "Eg havi lúkað treytir mín', nú vil eg hava sonin tín.
3. Eg vil hava sonin frá tær, uttan tú goymir hann fyri mær."
4. Bóndin heitir á sveinir tvá: "Biðið Óðin fyri meg inngá.
5. "Heitið á Óðin Asakong, tá man goymslan gerðast long."
6. "Eg vildi, mín Óðin veri til, vita hvussu goymslan ganga vil."
7. Áður enn teir høvdu hálvtalað orð, tá var Óðin inn fyri borð.
8. "Hoyr tú Óðin, eg tali til tín, tú skalt goyma sonin mín."
9. Óðin fór við sveini út, brúður og bóndi bóru sút,
10. Óðin biður vaksa brátt, akurin upp eftir eini nátt.
11. Óðin biður vera svein, mitt í akri aksið eitt.
1
2. Mitt í akri aksið eitt, mitt í aksi, byggkorn eitt.
13. "Ver har í við onga pínu, tá ið eg kalli, kom til mín!
14. Ver har í við onga sút, tá ið eg kalli, kom her út.
15. Risin hevur hjarta hart sum horn, ripar nú fangið fult við korn.
16. Ripar nú korn í fang á sær, og bitran brand í hendi bar.
17. Og bitran brand í hendi bar, hann ætlar at høgga sveinin har.
18. Tá var sveini komin til sút, byggkorn kreyp úr neva út.
19. Tá var sveini komin til pína, Óðin kallar hann til sín.
20. Óðin fór við sveini heim, bóndi og brúður fagna teim.
21. "Her er ungi alvi tín, nú er uppi goymslan mín."
22. Bóndin heitir á sveina tvá: "biðið Hønir fyri meg inngá!"
23. "Eg vildi, mín Hønir veri til, vita, hvussu goymslan ganga vil."
24. Áður enn teir høvdu hálvtalað orð, tá var Hønir inn fyri borð.
25. "Hoyr tú Hønir, eg talið til tín, tú skalt goyma sonin mín!"
26. Hønir fór við sveini út, brúður og bóndi bóru sút.
27. Hønir gongur á grønari grund, svanir sjey teir flugu um sund.
28. Fyri eystan flugu svanir tveir, niður hjá Hønir settust teir.
29. Hønir biður nú vera svein, mitt í knokki fjøður ein.
30. "Ver har í við onga pínu, tá ið eg kalli, kom til mín!
31. Ver har í við onga sút, tá ið eg kalli, kom her út!"
32. Skrímslið loypur á grønari grund, svanir sjey teir flugu um sund.
33. Risin fell tá á sítt knæ, tann fremsta svanin fekk hann har.
34. Tann fremsta svanin hann av beit hálsin niður í herðar sleit.
35. Tá var sveini komin til sút, fjøður smeyg úr kjafti út.
36. Tá var sveini komi til pína, Hønir kallaði hann til sín.
37. Hønir fór við sveini heim, brúður og bóndi fagna teim.
38. "Her er ungi alvi tín, nú er uppi goymsla mín."
39. Bóndin heitir á sveinar tvá: "biði Lokka fyri meg inngá!"
40. "Eg vildi mín Lokki veri til, vita, hvussu goymslan ganga vil!"
41. Áður enn teir høvdu hálvtalað orð, tá var Lokki inn fyri borð.
42. "Tú veitst einki av mínari neyð, skrímslið ætlar mín sonar deyð.
43. Hoyr tú Lokki, eg talið til tín, tú skalt goyma sonin mín!
44. Goym hann væl, so sum tú kann, lat ikki skrímslið fáa hann!"
45. "Skal eg goyma sonin tín, tá mást tú lúka treytir mín'!
46. Tú skalt lata neystið gera, meðan eg man burtur vera.
47. Víðan glugga sker tú á, jarnkelvi legg tú har í hjá!"
48. Lokki fór við sveini út, brúður og bóndi bóru sút.
49. Lokki gongur eftir sandi, sum skútan fleyt fyri landi.
50. Lokki rør á igsta (ytsta) klakk, so er í fornum frøði sagt.
51. Lokki hevur ei fleiri orð, ongul og stein hann varpar fyri borð.
52. Ongur og steinur við grunni vóð, snarliga hyggin hann flundru dró.
53. Dregur hann eina, dregur hann tvá, hin triðja, hon var svørt at sjá.
54. Lokki biður nú vera svein, mitt í rogni kornið eitt.
55. "Ver har í við onga pínu, tá ið eg kalli, kom til mín!
56. Ver har í við onga sút, tá ið eg kalli, kom her út!"
57. Lokki rør nú aftur at landi, risin stendur fyri honum á sandi.
58. Risin mælti so orðum brátt: "Lokki, hvar hevur tú verið í nátt?"
59. "Lítla man eg hava ró, flakkað og farið um allan sjó."
60. Risin oman sín jarnnakka skjýtur, Lokki rópar, at illa brýtur.
61. Lokki talar so fyri sær: "risin, lat meg fylgja tær."
62. Risin tók sær stýri í hand, Lokki rør nú út frá land.
63. Lokki rør við langa leið, ikki vil jarnnakkin ganga úr stað.
64. Lokki svør við sína trú, "eg kann betur stýra enn tú."
65. Risin setist til árar at ró, jarnnakkin fleyg um allan sjó.
66. Risin rør við langan favn, næstum Lokka aftur í stavn.
67. Risin rør nú á ytsta klakk, so er í fornum frøði sagt.
68. Risin hevur ei fleiri orð, ongul og stein hann varpar fyri borð.
69. Ongul og steinur við grunni veður, snarliga hyggin hann flundru dregur.
70. Dregur hann eina, dregur hann tvá, hin triðja hon var svørt at sjá.
71. Lokki svør á sína list: "risin, gev mær henda fisk."
72. Risin svaraði og segði nei: "nei, mín Lokki, tú fært hann ei."
73. Hann setti fisk millum kníja á sær, taldi hvørt korn, í rogni var.
74. Taldi hvørt korn, í rogni var, hann ætlaði fanga sveinin har.
75. Tá var sveini komin til sút, kornið leyp úr neva út.
76. Tá var sveini komin til pína, Lokki kallar hann til sín.
77. "Set teg niður fyri aftan meg, lat ikki risan síggja teg!
78. Tú mást leypa so lættur á land, ikki merkja spor í sand!"
79. Risin rør so aftur til land, beint ímóti hvítan sand.
80. Risin rør at landi tá, Lokki snýr jarnnakka frá.
81. Risin skjýtur afturstavn á land, sveinur loypur so lættur á land.
82. Risin sær seg upp á land, sveinur stendur fyri honum á sand.
83. Sveinur leyp so lættur á land, ikki merkti spor í sand.
84. Risin leyp so tungur á land, upp til kníja, niður í sand.
85. Sveinur leyp sum hann kundi best, leyp ígjøgnum faðirs neyst.
86. Hann leyp ígjøgnum faðirs neyst, risin eftir við fullgott treyst.
87. Risin stóð í glugga fastur, jarnkelvið í heysi brast.
88. Lokki var tá ikki seinur, hjó av risanum annað beinið.
89. Risin heldur at tí gaman, sárið grøddi snart til saman.
90. Lokki var tá ikki seinur, hjó av risanum hitt annað beinið.
91. Hjó av honum, hitt annað bein, kastaði millum stokk og stein.
92. Sveinur hyggur á við gaman, hvussu risin leyp bæði sundur og saman.
93. Lokki fór við sveini heim, brúður og bóndi fagna teim.
94. "Her er ungi alvi tín, nú er uppi goymslan mín.
95. Eg havi hildið trú fyri vist, nú hevur risin lívið mist."


text:
Skapanarverkið er ein føroyskt upprunamyndabók til smærri børn. Tað er Marta A. Dalsgaard, sum bæði hevur gjørt bæði myndir og tekst.
Myndaevnið er um, tá Gud skapti heimin og alt vit síggja í dag. Til hvørja mynd eru stuttir tekstir við ávísing til samsvarandi evni í Bíbliuni. Her kunna foreldur og børn hyggja at myndunum og tosa um evnið, sum umrøtt verður.
Møguligt er eisin at finna tekstin í Bíbliuni og lesa saman við barninum.
Tað er forlagið BÓKIN hjá Føroyska Bíbliufelagnum , sum gevur bókina út, og hon fæst í bókasølum kring landið fyri 99,- kr.
Nærri kunning fæst hjá aðalskrivaranum Gunnar K. Nattestad á tlf. 787826.


text:
AGA-Føroyar fingið endurnýggja løggilding at gera eftirlit við gasskipanum og gassinnleggingum
Arbeiðs- og brunaeftirlitið hevur tikið avgerð um at endurnýggja løggilding hjá AGA-Føroyar at gera eftirlit við gasskipanum og gassinnleggingum
Løggildingin er latin sambært kunngerð nr. 123 frá 22. august 2018 um løggilding av serkønum veitarum mótvegis Arbeiðs- og brunaeftirlitinum.
Løggildingin er galdandi fyri:
- Flokkur 1: Smærri gassskipanir til húsvognar o.a.
- Flokkur 2: Gassskipanir uttan útlufting til húsarhaldsnýtslu
- Flokkur 3: Stórkøkar (matstovur o.a.)
- Flokkur 5: Fyribils gassinnleggingar
- Flokkur 6: Gassinnleggingar til nýtslu í kanningarstovum og undirvísingarhølum
- Flokkur 7: Skúrvognar, matveitingarvognar o.tíl., ið ikki verður nýtt sum bústaður
Løggildingarlistin hjá Arbeiðs- og brunaeftirlitinum er at finna á https://arb.fo/372


text:
Jørgen Niclasen setir fram munnligan fyrispurning til Høgna Hoydal um burðardyggan fiskiskap á Flemish Cap . Spurningurin verður svaraður á tingfundinum mikudagin.
1. Ætlarlandsstýrið at tryggja, at føroysk skip kunnu burðardygt veiða 4.600 tons av toski á Flemish Cap.
Viðmerkingar:
Fyri tíð síðan kom fram, at fiskifrøðingar eru komnir til tað niðurstøðu, at kvotan av toski á Flemish Cap kann hækkast, so Føroyar kunnu veiða 4.600 tons av toski komandi ár. Tað merkir, at føroyska kvotan hækkar við 2.000 tonsum.
Í NAFO eru nú samráðingar um kvoturnar. Sum skilst, er onkur limur har, sum ikki vil hækka kvoturnar til tað, sum ICES mælir til. Hesin spurningur er settu fyri at vita, um landsstýrið vil tryggja okkum ein burðardyggan rætt, sum er, at føroysk skip komandi ár kunnu veiða 4.600 tons av toski.
17. september 2018
Jørgen Niclasen
løgtingsmaður


text:
Trýst her fyri at vísa stillingar av farsporum.
Hvat er eitt farspor (cookie)?
Eitt farspor er ein lítil tekstfíla, sum verður goymd á tíni teldu, tínum teldli ella tíni fartelefon. Farspor kunnu ikki innihalda skaðilig programm ella virus.
Brúk av farsporum á heimasíðuni
Tað er neyðugt at brúka farspor, fyri at heimasíðuna kann virka, sum hon skal. Eisini fáa vit betri yvirlit yvir tína vitjan á heimasíðuni umvegis farsporini, so vit miðvíst kunnu menna heimasíðuna eftir tínum tørvi og áhuga. Til dømis minnast farspor, hvat tú hevur lagt í eina møguliga kurv, um tú fyrr hevur vitjað síðuna, um tú ert innritað-/ur, og hvat mál og hvat gjaldoyra, tú gjarna vilt síggja á heimasíðuni. Vit brúka eisini farspor til miðvíst at vísa tær viðkomandi lýsingar á øðrum heimasíðum. Sum heild verða farspor soleiðis brúkt sum ein partur av okkara tænastu, fyri at vísa innihald, ið er so viðkomandi sum gjørligt fyri teg.
Hvussu leingi verða farspor goymd?
Tað er ymiskt, hvussu leingi farspor verða goymd á tínari útgerð. Tíðarskeiðið verður roknað frá, tá ið tú seinast var inni á heimasíðuni. Farsporini strika seg sjálv, tá ið tíðin er farin.
Soleiðis velur tú farspor frá ella strikar tey
Tú kanst altíð velja farspor frá á telduni, teldlinum ella fartelefonini við at broyta stillingar í kaganum. Hvar stillingarnar eru, veldst um, hvønn kaga tú brúkar. Minst tó til, at um tú velur farspor frá, ber ikki til at brúka nógvar ymiskar tænastur á heimasíðum, tí fyritreytin fyri, at tænasturnar virka, er, at heimasíðan kann minnast tey valini, tú gert.
Tú kanst velja farspor frá, sum Google Analytics brúkar, her.
Soleiðis strikar tú farspor
Farspor, sum tú fyrr hevur góðtikið, kunnu lætt strikast aftur. Brúkar tú PC við einum nýggjari kaga, strikar tú farspor við at trýsta á knøttarnar: CTRL + SHIFT + Delete.
Um hetta ikki riggar, ella tú hevur MAC teldu, mást tú fyrst hyggja eftir, hvønn kaga tú brúkar og síðani klikkja á viðkomandi leinkju:
Internet Explorer
Mozilla Firefox
Google Chrome
Opera
Safari macOS
Apple iPhone/iPad
Android
Minst til: Brúkar tú fleiri kagar, mást tú strika farspor í øllum.


text:
Hetta seinasta árið hava feløgini alt meira og meira skipað fyri felags rennivenjingum. Øll okkara seks feløg hava nú skipaðar felags rennivenjingar. Fleiri einstaklingar hava tikið uppgávuna á seg at skipa fyri, og hevur hetta verið sera kærkomið. Nøkur av hesum hava drúgvar royndir innan renning, meðan onnur hava kastað seg út í tað, og roynt at fingið sum frægast burturúr. Og hugaligt er at fylgja við á ymisku facebook síðunum, hvussu roynt verður at halda lív í.
Í fjør fór Dansk Atletikforbund undir at skipa fyri serligum motiónsvenjaraskeiðum, sum júst vóru skræddaraseymað til tey sum taka ábyrgd fyri einum bólki. FÍF royndi í fjør at fáa onkran skeiðsleiðara at koma hendan vegin, men ikki lá tað fyri hjá teimum tá. Men nú bar betur til. Vit hava gjørt avtalu við David Møller, sum er motionskonsulent hjá DAF, um at koma til Føroya vikuskiftið 16. – 17. november at hava skeið fyri okkara motiónsrennivenjarar. Endaliga skráin er ikki klár enn, men verður kunngjørd her í næstu viku. Tó kunnu vit rokna við, at arbeitt verður einar seks tímar báðar dagarnar (leygar- og sunnudag) meðan ljóst er. Talan er um bæði verkliga og ástøðiliga undirvísing.
Skeiðið tekur m.a. hesi evni upp:
- Fjølbroytta rennivenjing
- Intervalvenjing
- Styrkivenjing
- Fyribyrging av skaðum
- Fá ein betri rennistíl
- Lær at samanseta ein venjing
- Finna sín egna leiklut sum leiðari
Skeiðið verður ókeypis. Ein tilmelding verður løgd klár fríggjadagin, og í FÍF vóna vit at øll áhugað halda seg framat. David Møller, sum sjálvur hevur runnið á rímiliga høgum støði, og eisini verið venjari í nógv ár, gleðir set at koma til Føroya á fyrsta sinni og at hitta tykkum 🙂
Sum tit síggja, er David Møller (498) ikki bangin fyri at taka før(oy)ingar… 😉


text:
Neyvan nakar hevði ímyndað sær, at ein lítil virus upp á so stutta tíð fór at venda øllum á høvdið og raka allan heimin so brádliga og álvarsliga. Ikki minst fyri handilsvinnuna, sum undirritaði er ein partur av, hevur hetta havt nógvar óhepnar fylgjur.
Polittikarir hava nógvar avbjóðingar í hesum døgum, og torførar avgerðir skulu takast, og heitt verður hvønn dag á føroyingar um at standa saman. Men nú tosað verður so nógv um hjálparpakkar, haldi eg tað manglar eitt týðandi atlit, sum als ikki hevur verið frammi í orðaskiftinum um, hvussu vit á bestan hátt kunnu stuðla hvørjum øðrum. Nevniliga tað at keypa føroyskt og á tann hátt beinleiðis stuðla undir torføru avbjóðingarnar hjá føroyskum handils- og vinnulívi, uttan at hetta í veruleikanum nýtist at kosta eina krónu.
Ein góður hjálparpakki til føroyska vinnu hevði nevniliga verið, um vit veruliga stóðu saman um at brúka føroyskar fyritøkur. Vit hava fingið nógvar áheitanir um, hvussu vit skulu bera okkum at fyri at umganga smittu. Eg sakni tó eina áheitan frá okkara politikarum, sum hevði verið ógvuliga kærkomin. Nevniliga at standa saman um føroyskt vinnulív við at keypa inn umvegis føroyskar handils- og tænastufyritøkur.
Vit síggja tíverri alt ov oftani, at tá keypast skal inn í størri mun, so verða eyguni fyrst og fremst vend móti útlendskum veitarum. Og løgið nokk eru tað almennu Føroyar - landið og kommunurnar - sum í stóran mun ganga á odda í hesum. At útlendskir veitarar fáa møguleikan, uttan at føroyskir veitarar so frægt sum verða spurdir ella bidnir um at geva tilboð til eitt størri ella minni innkeyp.
Fyri nøkrum árum síðani varð nógv gjørt burturúr, at vit fingu ein føroyskan útboðsportal. Hesin er lítið meira enn eitt eiti og verður nærum ikki brúktur. Hví so er, skilji eg ikki. Føroyskir myndugleikar - tað veri seg politikarar og umsitingar innan tað almenna - áttu ikki at latið staðið til, men tala at hesi gongdini, har leiðreglur um útboð ikki vera fylgdar.
Við at brúka føroyskt vinnulívi fæst munandi meira fyri skattakrónurnar, eins og hetta skapar ringar í vatninum, sum í stóran mun hevði sæst aftur í okkara samfelagi.
Ikki minst innan byggivinnuna eru nógvar uppgávur almennar og kommunalar, sum verða goldnar av okkum skattaborgarum. Sostatt burdi áhugin hjá tí almenna verið at eggja til at nýta føroyskar fyritøkur, tá keypt verður inn, tí hetta fer at síggjast aftur bæði í landskassa og teimum ymsu kommunukassunum.
Ikki tí, at vit fyri einhvønn prís skulu brúka føroyskar fyritøkur, um tær ikki eru kappingarførar. Men sleppa tær ikki at bjóða seg fram í kappingini við útlendskar veitarar, so hava tær heldur ikki møguleikan fyri at vísa, hvat tær duga.
Tað er tí min inniliga áheitan á okkum og ikki minst almennu Føroyar og kommunurnar um at standa saman um føroyskt vinnulív. Gevið tí lokala vinnulívinum ein møguleika, áðrenn tit venda tykkum til útlendskar veitarar.
Latið okkum standa saman, hugsa føroyskt og brúka føroyskt. Á tann hátt kann føroyskt vinnu- og handilslív best koma fyri seg aftur eftir hesa herviligu kreppuna, sum er yvir okkum, men vónandi skjótt leggur seg aftur.
Bergur Andreasen, handilsmaður
Um tú veitst okkurt, sum VP ikki veit - skriva so til vp@vp.fo


text:
Málið hjá deildini fyri fjarðaelvi er betri at skilja umhvørvið og umstøðurnar í føroyskum firðum, sundum og í økjunum kring Føroyar.
Føroysku aliøkini eru fjølbroytt og hava ymiskar fyrimunir og avbjóðingar. Innarlaga á firðunum eru tey vard ímóti vindi og aldu, men kunnu hava ov lítla útskifting og ov nógva lús. Útiá er kanska minni av lús, men stóri munurin millum alivinnuna í Føroyum og grannalondum okkara er avmarkaða økið, vit hava at ala á. Føroysku aliøkini eru fá í tali, og stutt er ímillum tey. Í hesum sambandi verða framdar verkætlanir, har m.a. møguleikarnir fyri at fara longur út á hav at ala verða kannaðir. Granskað verður eisini í aldu- og streymviðurskiftum á og millum aliøkini.
Fjarðaelvi veitir tænastur á hesum økjunum:
- Streymmáting frá báti
- Streymmáting frá botni
- Aldumáting frá botni
- Aldumáting við boyu
- Økisfrágreiðingar
- Sjóvarfallsmátingar
- Súrevniskanningar


text:
Sandur
Heima á Sandi er gott at verða. Her eru kendu mølheyggjarnar, deiligur sandur og frískligt at svimja, vit hava bindisteinin við Gróthúsvatn, tú kanst ganga til friðsælu og vøkru Søltuvík, áhugaverda Listasavnið við verkum hjá m.a. Mikines og Kamban, Bygdasavnið frá 1812, tú kanst royna teg í kajakk á Sandsvatni, heilsa upp á muuh, vitja Veltuna, fara Ævintýrtúr og mangt annað!
BYGDIN
Á Sandi búgva um 520 fólk.
Elstu prógv fyri búseting í Føroyum vóru funnin í útgrevstrinum á Sondum í 2007. Tá var staðfest at her høvdu fólk búleikast longu í 4.-6. øld. Meir um fornfrøði á Sandi sært tú her.
KIRKJAN
Sands Kirkja er vígd í 1839. Hetta er 6. kirkjan á Sandi og bæði søgan um kirkjuna og alt øki rundanum er sera áhugavert. Nógvar ransóknir eru gjørdar í økinum og nógv er funni, m.a. leivdir av bygningum, brúkslutir og prýðislutir av øllum handa slagi.
Í 1863 fann gravarin ein myntskatt í gamla kirkjugarðinum – hin einasta av sínum slagi í landinum. Talan er um 98 silvurmyntir úr 11 øld. Har ímillum myntur sligin undir Haraldi Hárfagra, kongi. Myntirnir kunnu síggjast á Tjóðsavninum.
BYGDASAVNIÐ Á SANDI
Í norðaru Koytu er Bygdasavnið. Í 1988 keypti Sands Bygdasavn húsini, sum eru bygd í 1812. Tey eru síðani høvuðsumvæld, og lutir av ymiskum slag, sum hoyrdu tíðini til, eru savnaðir, so har ber til at síggja hvussu fólk hava búleikast í fyrru helvt av 19. øld.
HEILSA UPP Á MUUH
Á Sandi ber til hjá barnafamiljum og øðrum ið hava áhuga, at vitja Poul og neytini hjá honum. Børnini elska at vitja Poul & Sóleyð, og tíma illa avstað aftur, tí kálvarnir eru so fittir, og Poul dugir væl at greiða frá. Les meir her. Til ber eisini at bíleggja Heimablídni hjá Poul & Sóleyð.
KAJAKK Á SANDSVATNI
Nú kanst tú royna teg í kajakk á Sandsvatni! Sandsvatn er triðstørsta vatnið í Føroyum, og har er bæði gott at fiska og rógva kajakk. Kajakkirnar eru beint tá tú kemur til Sands bygd.
20 kajakkir eru til leigu, og kostar tað 200,- at leiga eina kajakk í 3 tímar.
LISTASAVNIÐ Á SANDI
Listasavnið á Sandi er savnið, sum heimasandsmaðurin Sofus Olsen hevur givið Føroya fólki at vitja heima á Sandi. Eitt frálíkt savn við úrvaldari list eftir Janusi Kamban, S.J.Mikines, Ingálvi av Reyni, Jack Kampmann, Frimod Joensen o.fl. J. P. Gregoriussen arkitektur hevur teknað Listasavnið. Avgjørt vitjannarvert.
UNGMANNAFELAGIÐ VIRKIÐ
Ungmannafelagið Virkið er karmur um tað nógva av felagslívinum á Sandi. Virkið hevur stórt og væl útgjørt felagshús, sum er vælegnað til veitslur, dans, sjónleik, fundir, seturskúlar o.a.
VELTAN
VELTAN er eitt spennandi átak, sum sandingar eru farnir undir. Veltan fæst við grønmetisframleiðslu, og er skipað sum áhugafelag. Har verður í dag dyrkað nógv grønmeti, sum fyri bara fáum árum siðani var heilt óhugsandi at dyrka í Føroyum. Millum kundarnar hjá veltuni eru tær bestu matstovurnar í landinum, tí dygdin og smakkurin eru heilt framúr.
Tað ber til at vitja í Veltuni eftir avtalu við Sandoyar Kunningarstovu.
ÆVINTÝRTÚRUR
Hesin túrurin er til børn og barnsligar sálir.
Vit hoyra um gívrina og síggja gívrinarspor, knúgvarnar og holuna, har hon búði! Ferðaleiðarin sigur frá nógvum søgum á lætta gongutúrinum, vit kalla Ævintýra-túrin. Túrurin tekur umleið tveir tímar, og eldri sum børn orka at ganga hann.


text:
Nú má skúlin Glasir gerast liðugur
12. februar 2019
Bárður S. Nielsen, løgtingsmaður fyri Sambandsflokkin, fer á tingfundinum í morgin 13. februar at seta Aksel V. Johannsen, løgmanni, ein munnligan fyrispurning um liðugtgerð av Glasir
Løgtingsmaðurin spyr fylgjandi:
1. Hvussu gongur við liðugtgerð av Glasir?
2. Hvørjar ætlanir hevur løgmaður/ landsstýrismaðurin í Mentamálum við at fáa skúlan fult virknan?
Í viðmerkingunum til munnliga fyrispurningin sigur Bárður S. Nielsen, løgtingsmaður, at skúlin Glasir skal gerast liðugur, so næmingar og lærarar fáa ein góðan vælvirkandi skúla, har samanspælið millum gymnasialu og handverkligu útbúgvingarnar vónandi kemur at klekja og menna okkara ungdóm til framtíðar avbjóðingar í einum modernaðum samfelag.
Tann 6. november kom enn eitt skundmál frá landsstýrinum, hesaferð um eykajáttan til liðugtgerð av Glasir, søguna um hetta kenna vit øll og tað málið koyrir fyri seg. Orsøkin til at hetta hevði skund var smb. grundgevingunum, at neyðug loyvi vantaðu og vandi var fyri, at skúlin stongdi.
At enda sigur Bárður S. Nielsen, løgtingsmaður, í sínum viðmerkingum, at søgurnar hava verið nógvar um bæði eitt og annað, ein av søgunum var, at partar av skúlanum eru stongdir, tí teir ikki eru tryggir fyri næmingarnar.
Kann Løgmaður greiða Løgtinginum frá hesum og um arbeiði við at fáa skúlan lidnan er í gongd og nær tað væntast liðugt.
Sambandsflokkurin
RN
Aftur


text:
Próvtøkur
Próvtøkur á Búskapar-, Náttúru-, og Hugbreytini
Próvtøkur verða skipaðar eftir nærri ásetingum frá Mentamálaráðnum. Talið av próvtøkum er í minsta lagi 8. Harafturat kemur breytarverkætlanin.
Hevur næmingur eina ella tvær eyka lærurgeinar á A-stigi, verður samlaða talið av próvtøkum ávikavist 9 ella 10, breytarverkætlanin ikki íroknað.
Tann einstaki næmingurin í 3 ára breytaskipanini skal í minsta lagi hava 3 skrivligar próvtøkur og í minsta lagi 3 munnligar próvtøkur.
Próvtøkur á Fyrireikingarbreytini
Á Fyrireikingarbreytini verða ikki givin ársmet. Á próvnum standa bert próvtøkumet. Próvtøka er í øllum lærugreinum, tó ikki í ítrótti og tónleiki á felagsstigi. Endaliga próvtalið í vallærugreinunum støddfrøði og týskum er miðaltalið fyri munnligu og skrivligu próvtøkuna. Fyri høvuðsuppgávuna verður givið serstakt próvtal.
Eitt prógv á Fyrireikingarbreytini fevnir í minsta lagi um 16 próvtøkur – 4 fyrsta árið og 12 annað árið, og í mesta lagi 19 próvtøkur – 5 fyrsta árið og 14 annað árið.
Próvtøkur á Yrkisbreytini
Mentamálaráði tekur út 4 lærugreinar til próvtøku, hesar verða tiknar út millum almennar lærugreinar og vællærugreinar.
Harumframt er próvtøka í evnisskeiðnum.
Próvtøkur á Serbreytini
Nærri kunning seinni.
Víst verður annars til próvtøkukunngerðina fyri miðnám.


text:
Nú slakti stendur fyri durunum hevur bingjuplássi á Oyrinum í Vági broyttar upp- og afturlatingartíðir.
Vemburnar skulu vera tømdar, áðrenn tær verða latnara inn á bingjuplássið.
Opið er soleiðis í tíðarskeiðinum frá fríggjadagenum 28. september til og við leygardagin 27. oktober.
Mánadag til Fríggjadag: 19.00 – 21.00
Leygardag: 17:00 – 21:00
Sunnudag: Stongt
Tað er strangliga bannað at burturbeina vembur og annað lívrunnið burturkast aðrastaðni enn á kommunala bingjuplássið á Oyrinum.
Brot á hesa reglugerð verða uttan ávaring fráboða Sýslumanninum !
Last modified: 24. september 2018


text:
Sum liður í felags arbeiðinum við ferðslutrygdarætlan í Vágs kommunu, sum Vágs kommuna, Landsverk og Løgreglan eru farin undir, er nú gjørd gøta tvørturum Sandin.
Vegurin tvørturum Sandin er ein av vandamiklu farleiðunum í Vágs kommunu. Nógv ferðsla er tvørturum Sandin, har bæði bilar, lastbilar, og trailarar koyra, samstundis sum fólk eru til gongu ella á súklu framvið vegnum, har ongin gongu- ella súklubreyt er.
Í nógv ár hevur tað verið eitt ynski at gera farleiðina tryggari, og tá farið varð undir ferðslutrygdarætlanina fyri Vágs kommunu, varð hendan farleiðin eisini sett ovarliga á dagskránna. Nú er so gøta gjørd tvørturum Sandin, soleiðis at fólk til gongu ella á súklu ikki ferðast tætt uppat bilferðsluni.
Sum liður í ferðslutrygdarætlanini verða eisini nýggj gøtuljós sett upp seinni í ár, har alt vegastrekkið frá Tríkantinum á Sandinum inn til kirkjugarðin fær nýggj gøtuljós. Harumframt verða eisini onnur átøk gjørd á hesum vegastrekkinum, fyri at gera tað so trygt sum gjørligt hjá øllum ferðandi, bæði bilferðslu, fólki til gongu og á súklu. Vegastrekkið frá Tríkantinum og inn í Líðina er landsvegur og er tað sostatt Landsverk, sum varar av hesum partinum av ætlanini.
Tað hevur stóran týdning fyri okkum, at fólk kunnu kenna seg trygg á ferð í Vágs kommunu, tí eru vit eisini sera fegin um tað arbeiðið, sum verður gjørt í samstarvinum millum Vágs kommunu, Landsverk og Løgregluna, sigur Dennis Holm, borgarstjóri.
Ferðslutrygdarætlanin fevnir um nógv onnur økir í kommununi, og skulu átøkini í júst hesum økinum síggjast sum liður í einari størri ætlan, har vit í felag fáa seta ferðslutrygd í Vágs kommunu á breddan og ikki minst fáa sett í verk átøk og framt ætlanir, sum skulu gera tað trygt at verða á ferð í Vágs kommunu, sigur Dennis Holm, borgarstjóri.
Last modified: 12. oktober 2017


text:
LÍVIÐ SUM KRISTIN
Boðan og undirvísing – alneyðugt fyri at gera lærisveinar
Jesus bað sínar eftirfylgjarar fara út at gera lærisveinar. (Mt 28:19) Hetta fevnir um at boða og at undirvísa. Vit eiga øll av og á at spyrja okkum sjálv: ’Hvussu kann eg gera framstig á hesum báðum økjunum?’
BOÐAN
Heldur enn at bíða eftir at fólk koma til okkum, mugu vit leita eftir teimum, ’ið eru tað verd’. (Mt 10:11) Eru vit vakin fyri møguleikum í boðanini at tosa við fólk, sum vit hitta av tilvild? (Áps 17:17) Lýdia bleiv ein lærisveinur, tí Paulus ápostul var íðin í boðanini. – Áps 16:13-15.
HYGG AT FILMINUM FORKYND “UDEN OPHØR” – UFORMELT OG FRA HUS TIL HUS, OG SVARA SÍÐANI HESUM SPURNINGUM:
Hvussu vísti Samuel, at hann legði seg eftir at sáa sannleiksfræ í gerandisdegnum?
Hví mugu vit vera áhaldin í øllum tænastugreinum?
Hvørjum kundi tú fortalt um Guds ríki í tínum gerandisdegi?
UNDIRVÍSING
Skulu vit gera fólk til lærisveinar, mugu vit gera meira enn bara at lata teimum lesnað. Vit mugu fara á afturvitjan og kanna Bíbliuna saman við teimum fyri at hjálpa teimum at vaksa andaliga. (1Kor 3:6-9) Men hvat um lítið og einki kemur burtur úr okkara royndum at læra fólk um sannleikan? (Mt 13:19-22) So eiga vit at halda fram at leita eftir teimum, ið eru sum ’góð jørð’. – Mt 13:23; Áps 13:48.
HYGG AT FILMINUM FORKYND “UDEN OPHØR” – OFFENTLIGT OG GØR ANDRE TIL DISCIPLE, OG SVARA SÍÐANI HESUM SPURNINGUM:
Hvussu vatnaðu Paul og Maria sannleiksfræini, sum vóru sáað hjá Ezekieli og Gabi?
Hvat eigur at vera okkara mál í øllum tænastugreinum, eisini í almennu boðanini?
Hvussu kundu vit gjørt meira burtur úr at læra onnur sannleikan?


text:
Norðurlendskir Tónlistadagar 2020
Nordic Music Days 2020 cerða í Føroyum 24.-27. september og listafólk við tilknýti til norðurlendsku londini - Føroyar, Grønland, Ísland, Áland, Svøríki, Noreg, Finland og Danmark – eru vælkomin at senda uppskot til festivalskránna inn innan kategoriirnar niðanfyri, sum hvør sær hava ymsar treytir:
1: hugskot til verk
2: Residency
3: hugskot til offstage
Kuratortoymið handan festivalin ynskir at skapa ein fýra dagar langan festival, sum vísir margfeldni í nýggjum kompositiónstónleiki við eyka denti á framførslu og installatoriskum tónleiki umframt staðbundnari ljóðlist. Á festivalinum verður eisini ein filmsskrá, har m.a. filmar um tónaskøld og tónleik í norðurlondum vera við.
Sí nærri kunning á https://nmdsubmission.org/ og/ella sí Call for ideas niðanfyri, sum tú ert sera vælkomin at deila við títt netverk. Somuleiðis hetta Facebook tiltakið
Freistin at lata verk og hugskot inn er 11. september 2019


text:
Vegna veður eru húsarhaldsposar ikki heintaðir í hesum bygdum í dag: Syðrugøtu, Viðareiði, Norðdepli, Leirvík, Søldarfirði, Lambareiði, Lamba, Glyvrum, Saltangará og Runavík. Posarnir verða heintaðir í morgin.
- Broyting í innsavning í Vestmanna, Kvívík og á Stykkinum
- Broytingar í innsavningini um høgtíðina
- Rottangatøming: Leirvík
- Rottangatøming: Sumbiar kommuna
- IRF í Trøllavík steingir kl. 12 fríggjadagin
- Broyttar upplatingartíðir hjá IRF í Trøllavík
- Alt virksemi hjá IRF niðurlagt mikudagin, 26. august, kl. 12
- Broytingar í innsavning vegna ólavsøku
- Rottangatøming: Syðrugøta, Gøtugjógv og Norðragøta
- Innsavningin av virkispappi forskotin hesa vikuna
- Broyting í innsavningini: Gjógv
- Eftir hvítusunnu er innsavningin forskotin ein dag
- Rottangatøming: Saltnes og Runavík
- Broyting í innsavning: Norðoyggjar og Suðuroy
- Rottangatøming: Lamba, Lambareiði og Glyvrar
- Innsavningin forskotin ein dag
- Broytingar í innsavningini í páskavikuni
- Rottangatøming: Skálafjørður, Skipanes og Søldarfjørður
- Partur av innsavningini forskotin hesa vikuna
- Broyting í innsavning: Kalsoy
- Broyting í innsavning: Kalsoyggin
- Rottangatøming: Skála
- Broytingar í innsavningini: Sørvágur, Eiðis kommuna og Sunda kommuna
- Broytingar í innsavningi: Suðuroy
- Innsavningin í meginøkinum nógv órógvað hesa vikuna


text:
Her halda vit til
Vit halda til á Søgu- og Samfelagsdeildini á Jónas Broncksgøtu 25
Øll undirvísing gongur fyri seg á Fróðskaparsetrinum. Her kýta vit okkum fyri at skapa eitt umhvørvi við felags fakligari menning gjøgnum fakbólkar, projektarbeiði og seminarvirksemi. Samstundis ynskja vit at praktisera eina mennandi og dynamiska tilgongd til tann einstaka.
Tað hevur týdning, at vit savnast til felags lesing, kjak og skriving, tí hetta eru læruhættir sum próvfast geva bestu fakligu menningina. Hetta er samstundis við til at skapa eitt hugaligt og progressivt akademiskt umhvørvi fyri okkum øll her á Setirnum, bæði lesandi og starvsfólk.


text:
Føroyar fáa ES djóraverndarlóg
Danski djóralæknin, Peter Østergaard snikkar eina "Djóraverndarlóg" saman, ið tekur støðið í donskum lógum og ES-lógum. Peter Østergaard er giftur við Bjørt
Samuelsen, tingkvinnu hjá Tjóðveldi, ið er forkvinna í vinnunevndini. Men HÓAST Bjørt Samuelsen er gift við Peter Østergaard, so heldur hon seg IKKI verða ógegniga at viðgera og tala heitt
fyri Donsku ES-lógini, ið bleiv ein føroysk djóraverndarlóg í einum svøvnrúsi hjá meirilutanum á Føroya Løgtingi kvøldið fyri flaggdagin, týskvøldið
24. apríl. Millum IDIOTISKU punktini í lógini er, at ein grind kann ikki haldast til um grindin hevur "strongd/stress", ergo skal lokali grindaformaðurin rópa: "Time Out", um onkur staðfestir, at her er "stress" í
rakstrinum. Føroyingar hava í øldir fingist við at kippa hønur og hanar og mangan annan fugl. Nú krevur danska ES-lógin, sum nú er føroysk, at menn og kvinnur skulu hava eina góðkenda/sertifikeraða
øks fyri at kunnu avlíva hønur/hanar. Tað hevur annars riggað at kippa fugl í øldir.
Seyðamenn í Dímun o.a. eru eisini í rasshaft av donsku ES-lógini, sum nú er føroysk lóg í samband við flutning av seyði, formaðurin í Lítlu Dímun staðfestir eisini hetta.
Í 2005 meldaði Peter Østergaard tveir føroyskar journalistar, ein føroyskan vinnulívsmann og tveir danskar journalistar fyri at eta hummara livandi. Hesir fimm blivu valdir út og meldaðir hóast minst 900 ótu livandi hummara á North Atlantic Fish Fair á Hjalla í 2005. Teirra millum t.d. Jóannes Eidesgaard, ið var løgmaður tá. Peter Østergaard og Linda Hesselbach, ákæri (tvey fólk, ið ikki eru vaksin upp við føroyskari mentan, og føroyskari MATMENTAN) taptu málið í 2008, og tey brúktu nógva spilta tíð uppá hetta idiotiska málið. Peter Østergaard hevur arbeitt hart fyri at fáa uppreisn fyri hetta margháttliga hummaramálið, og Peter Østergaard sigraði týskvøldið 24. apríl, tá 16 tingfólk ímóti 14 stemmaðu donsku ES-lógina heim. Tey, ið nevna seg "tjóðskaparfólk" stemmaðu donsku ES-lógina heim. Sambandsflokkurin vardi føroyskar siðir og føroyska matmentan, og stemmaði ímóti saman við Fólkaflokkinum, Miðflokkinum og Sjálvstýri. Lógin er eisini belastandi fyri løgregluna og dómsvaldið, ið nú má brúka nógva tíð uppá útlendingar o.o. ið fara at melda nógvar føroyingar fyri "brotsverk", ið eru framd í donsku ES-lógini, ið nú er "føroysk djóraverndarlóg". Hetta svíður djúpt, og er eitt stórt vónbrot. Tí hvussu ósamd vit enn eru politiskt, so helt eg tó, at vit øll vóru føroyingar í verki. Men at rulla danska kulturimperialismu heim, tað er so ikki tað eg skilji við at verða føroyingur.


text:
Stýrið fyri Faroexpo hevur nú fastlagt at vinnustevnan Faroexpo verður hildin í døgunum 18. - 21. oktober 2010, sama tíðarskeið sum undanfarnu ár.
Faroexpo 2009 eydnaðist sera væl. Útlendsku og føroysku luttakararnir vóru sum heild sera vælnøgdir við luttøkuna. Nøgdsemið kann metast út frá eftirmetingunum, ið vóru gjørdar fyri hvørja einstaka fyritøku.
Fyritøkan VRG, sum hevur staðið fyri samskipanini av vinnustevnuni øll fimm árini, kann nú boða frá, at arbeiðið við at leggja til rættis Faroexpo 2010 er fari í gongd.


text:
Tommy Ahlers er kendur sum ein tann fremsti íverksetin í Danmark. Tommy stovnaði fyritøkuna ZYB, sum framleiddi online tænastur til backup av telefonkontaktum. ZYB varð í 2008 selt til Vodafone fyri 50 milliónir krónur. Eisini stovnaði Tommy fyritøkuna PODIO, sum gjørdi intranetloysnir, og hann seldi somuleiðis PODIO við stórum vinningi.
Tommy Ahlers er nýliga valdur í Disruptionrådet, sum danska stjórnin hevur sett á stovn. Eitt av endamálunum við Disruptionrådet er at greina og gera uppskot til, hvussu Danmark kann fáa ágóðan av tøkniligu menningini. Eisini er Tommy íðin íleggjari og hevur sett pening í fleiri ymsar fyritøkur.
Umframt at vera íverkseti og íleggjari, so er Tommy eisini kendur frá sjónvarpsrøðini Løvens Hule, sum hevur verið víst á DR. Har situr hann, saman við øðrum kendum donskum vinnulívsfólki, og ger íløgur í hugskot hjá luttakarum, sum vilja byrja sítt egna virksemi.


text:
HB hevur í dag undirskrivað sáttmála við 22 ára gamla norðmannin Andreas Breimyr. Hann hevur vant við HB í vetur og spældi millum annað móti Skála í finaluni í VFF-cup.
Andreas Breimyr er uppvoksin í London, har hann sum barn spældi við feløgum sum Fulham, Reading og Aldershot.
Sum vaksin hevur hann fyri tað mesta spælt í Norra, við Bryne, Viking og Hødd, men var eitt skifti knýttur at hópinum hjá Crystal Palace. Hann fekk tó ongar Premier Leauge-minuttir, men spældi ein venjingardyst við besta liðnum.
Hann verður lýstur sum ein tekniskt sterkur, kreativur miðvallarleikari, sum trívist best mitt á vøllinum.
Vit ynskja honum vælkomnum til felagið og gleða okkum at síggja hann í reyðsvarta búnanum á vøllinum.


text:
Árligi heiðurin til kvinnuligan íverkseta, fór hesuferð til tveir kvinnuligar íverksetar, sum hava bæði megnað at endurnýggja seg og at seta Føroyar á heimskortið
Kvinnur Megna er árliga tiltakið, sum Íverksetarahúsið og Kvinna skipa fyri í felag til tess at seta fokus á og heiðra kvinnuligar íverksetar.
Á degnum verður sonevndi Megnarprísurin latin til kvinnu, sum hevur klárað seg væl sum íverkseti. Siri Sørensen, blaðstjóri á Kvinnu, greiddi m.a. frá, at nógv góð boð upp á kvinnur, ið høvdu uppiborið heiðurin, vóru komin inn.
-Megnarkvinnan 2015 er ein fyrimynd og ein vegvísari fyri aðrar kvinnuligar íverksetar. Megnarkvinnan hevur alla tíðina megnað at endurskapa seg og koma við nýggjum hugskotum og givið føroysku kvinnuni íblástur.
Víðari greiddi Siri Sørensen frá, at Megnarkvinnan ikki bara hevði megnað at blíva partur av føroyska húsarhaldinum, men hevði sett Føroyar á heimskortið við sínari egnu tulking upp á føroyska handverkið.
Megnarprísurin í ár fór til tær báðar Guðrun Rógvadóttir og Guðrun Ludvig, sum standa aftanfyri kendu klædna- og mótafyritøkuna Guðrun & Guðrun.
Ein annar táttur á tiltakinum Kvinnur Megna er, at kvinnuligir íverksetar greiða frá sínum royndum sum íverksetar. Hesuferð vórðu tær Mimmy Vágsheyg, sum hevur latið serliga café upp í Klaksvík, Lone Grønborg, sum rekur fyritøku ið m.a. veitir ráðgeving í samband við blámusopp, Beinta Festirstein, sum hevur egið klædnamerki, Erla-Maria Skovlund, sum er nýhugsandi smúkkusniðgevi, Vivian Sjóðklett, sum arbeiðir við kunstterapi, Sunrid í Gong, sum er professionellur fotografur, og Hildur Eyðunsdóttir, sum rekur café í Norðurlandahúsinum.
Høvuðsrøðari var Hanne Wick, sum er sjálvstøðgur ráðgevi og konsulentur innanfyri samskifti á netinum, marknaðarføring og íverksetan. Saman við Dorthe Klyvø hevur hon skrivað handbók um íverksetan.


text:
Aftur í ár hava ung í Ungdómshúsinum í Vági gjørt av at gleða okkara eldru um jólini. Seinastu dagarnir hava tey verið runt við jólapakka til borgarar, sum eru 80 ár og eldri í Vágs kommunu.
Í jólapakkan er ymiskt, sum tey ungu sjálvi hava gjørt.
Hesar dagarnir og komandi dagar ganga tey hús av húsi. Og allastaðni verða tey ungu bjóðaði vælkomin við smílum og klemmum.
Hetta hevur verið eitt av mongu hugskotum sum er fostrað í Ungdómshúsinum í Vági, hetta bæði fyri at lata fólk vita, at vit eitt Ungdómshús í Vági, men eisini fyri at vísa á hvussu fyrimyndarliga fitt børnini og tey ungu eru, heilsa tey úr Ungdómshúsinum.
Last modified: 15. december 2016


text:
Til borgarar, ið skulu ferðast til Danmarkar, so er vert at vita, at fríggjdagin tann 1. juli 2016, kemur nýggj donsk vápnalóg í gildi í Danmark.
Vápnalógin í Danmark er herd soleiðis, at tað ólógligt at bera og hava við sær knív (heundir felliknív UNDIR 7 cm) í tí almenna rúminum.
Tað er tí umráðandi, at tit geva hesum gætur og lata felliknívin liggja eftir í Føroyum, soleiðis at tit ikki fáa óneyðugar trupuleikar av nýggju broytingini í donsku vápnalógini.
Leinkja til nýgggju broytingina finst her: Lov om knive og blankvåben m.v.


text:
Alt fleiri smittað á karantenuraktum skipi
Japansku heilsumyndugleikarnir halda fram at finna smittað við coronavirusinum millum tey 3.700 ferðafólkini umborð á reikferðaskipinum, Diamond Princess. Skipið hevur ligið í karantenu í havnini í Yokohama síðan 3. februar, tá skipið kom úr Hongkong.
Í gjár vórðu 39 ferðfólk funnin aftrat við coronavirusinum, sum nú hevur fingið navnid “Covid-19”. Sostatt er talið á smittaðum nú komið uppá 174 umborð á Diamond Princess. Tey seinastu smittaðu vórðu funnin, tá royndir vórðu tiknar av 53 ferðafólkum í gjár, siga japonsku myndugleikarnir.
Tey smittaðu verða í løtuni flutt av skipinum, og koyrd á sjúkrahús í býnum. Sambært heilsumálaráðharranum er støðan álvarslig hjá fýra av ferðafólkunum, sum fyrr eru flutt í land.
Myndugleikarnir hava fyrr boðað frá, at skipið sleppur úr karantenuni 19. februar, men tímarnir og dagarnir ganga við sniglaferð fyri tey umleið 3.700 ferðafólkini umborð á einum krús-skipi, sum tey í løtuni ikki sleppa heim av.
Hollendska krús-skipið, Westerdam, leitar framvegis eftir einari havn, sum vil taka ímóti skipinum við 2.257 ferðafólkum og manningini. Tey hava ligið á havinum síðan 1. februar, og skipið hevur ikki boðað boðað frá virusraktum umborð. Kortini hava fýra lond boðað frá higartil, at tey vilja ikki hava skipið at koma inn í teirra havnir.
Talið av smittaðum við Covid-19 er nú meira enn 45.000, meðan meira enn 1.100 eru deyð sambært uppýsingum, sum tað hevur borið til at fingið.
Kelda: TradeWinds


text:
Heimasíðan hjá ÍSF setir kendum fólki spurningar um ítrótt og rørslu:
– Hvat gert tú fyri at halda teg í form?
Havi altíð gjørt nógvan ítrótt fyrr, men nú eru tað fyrst og fremst familjan og arbeiðið, ið fara við mínari tíð og orku. Tí verður ov lítið av tíð nýtt til, at halda meg í form, men eg gangi góðar túrar og renni av og á.
– Ert tú limur í ítróttarfelag?
Í dag eri eg ikki limur í ítróttarfelagi. Børnini ganga til ítrótt og eru tí limir í fleiri ítróttarfeløgum. Stuðli teimum í hesum.
– Íðkaði tú ítrótt sum barn?
Havi íðkað nógvan ítrótt sum barn og ung.
Serliga hevur svimjingin fylt nógv. Byrjaði sum 8 ára gomul at svimja í Havnar Svimjifelag og síðan tá kom svimjingin at fylla alsamt meira í lívinum. Í fleiri ár var vant heilar 11 ferðir um vikuna. Vann fleiri føroyameistaraheiti og var í 5 ár partur av føroyska svimjilandsliðnum. Luttók eisini í fleiri kappingum uttanlands, m.a. í Íslandi, Luxembourg og til Oyggjaleikir í 1991 og 1993.
Gekk eisini til flogbólt í nógv ár. Var partur av meistaradeildini hjá Fleyr í fleiri ár, og vunnu vit eisini bestu deildina 2 ár. Var eisini á ungdómslandsliðnum í flogbólti og luttók í kappingum uttanlands.
Eisini renning var partur av mínum ungdómsárum. Var partur av Bragdinum, og vann fleiri føroyameistaraheiti og setti okkurt føroyskt met.
Hevði sum heild eitt sera virkið ítróttarlív sum barn og ung.
– Hvønn týdning hevur ítróttur og rørsla fyri teg og samfelagið?
Ítrótt er týðandi partur av okkara mentan.
Hon er í stóran mun við til at skapa trivna, samanhald og góða heilsu.
Fyri samfelagið hevur henda tí eisini sjálvsagdan, stóran týdning, men hon hevur fyri fleiri ómetaliga stóran persónligan týdning. Tí ítróttarligar royndir og rørsla kunnu styrkja teg bæði sálarliga, kropsliga og sosialt.
Fyri meg persónliga er ongin ivi um, at ítróttarligu royndirnar frá tí eg var barn og ung hava verið við til, at gera meg til tann eg eri í dag. Umvegis ítrótt lærir tú nógv, ið kanst fáa gleði av víðari í lívinum. Eitt nú at seta tær mál, arbeiða miðvíst og málrættað og skapa úrslit. Eisini hevur ítróttin givið mær góð minnir og hópin av vinum og kenningum, ið hava ríkað lívið í stóran mun.


text:
Stuðulsmøguleikar
Stuðul til verkætlanir
Vanligur stuðul er til verkætlanir, og til mentanarligt virksemi sum heild, harumframt eisini týðingar. Stuðulin verður veittur tríggja ferðir árliga. Nærri lýsing sæst á heimasíðuni.
Stuðul til týðingar er ein sjálvstøðug játtan á 500.000 kr býtt millum trý umfør. Játtanin kann eisini latast sum starvsløn.
Játtanin til vanligan stuðul er 3,1 milj kr. býtt uppá 3 umsóknarumfør.
Starvsløn
Umsóknarumfar til starvslønir er einaferð um árið, vanliga 15 desember.
Endamálið við starvslønum er at geva listafólkum, leik og lærd, og øðrum, ið takast við mentanarligt virksemi, arbeiðsnáðir í eitt ávíst tíðarskeið at starvast burturav við listarligum ella øðrum mentanarligum arbeiði. Starvslønir kunnu latast í trý, eitt ár ella í ein til seks mánaðir.
Nevndin ger sjálv av, hvussu nógvar starvslønir verða latnar.
Játtanin er 3,1 milj. kr.
Íverksetanarstuðul
Umsóknarumfar til íverksetan er einaferð um árið, vanliga 15 desember.
Stuðulin er serliga ætlaður ungum evnaríkum listafólkum at menna teirra skapanarhug, og at koma víðari við teirra listaliga arbeiði. Søkt kann verða til námsferðir, tilfar, leigu av atelier v.m.
Nevndin avger sjálv, hvussu nógvir íverksetanarstuðlar verða latnir, bert fýra umsøkjarar kunnu fáa stuðulin.
Stuðulin kann bert latast sama umsøkjara tvær ferðir. Stuðulin er 75.000 kr.
Listafólkaløn
Umsóknarumfar til listafólkalønir er einaferð árliga. Nærri verður lýst við freistini, sí okkara heimasíðu.
Endamálið við listafólkalønunum er at bøta um umstøðurnar hjá yrkislistafólkum, sum í játtanarskeiðnum burturav arbeiða við list. Útgangsstøðið er, at listafólkini skulu arbeiða í minsta lagi í 3 ár. Yrkislistafólk kunnu ikki røkja annað fast starv, meðan tey fáa listafólkaløn, tó kunnu tey hava inntøkur av teirra skapandi virksemi.
Yrkislistafólk eru tey, sum hava lokið viðurkenda yrkisfakliga útbúgving, ella hava samsvarandi royndir innan listaliga økið. Tríggjar listafólkalønir verða veittar í ár.
Játtanin er 3,3 milj kr.


text:
Korona broytti ikki bara heimin, men eisini okkara gestalista, sum næstan minkaði við tveimum triðingum. Upprunaliga vóru umleið 130 gestir á gestalistanum, og nú bleiv hetta talið brádliga kókað niður til 45’ish.
Og somuleiðis broyttist okkara staðseting, sum so eisini gjørdi at stílurin og sokallaða ‘temaið’ eisini mátti endurskoðast. Upprunaliga høvdu vit ætlað okkum eitt pompøst brúdleyp, við rubinlittum nuansum, høgum vasum, fjaðrum – ja, tað skuldi osa av eksklusiviteti og kongaligheit! ... pssst, eg eri royalist ... og fullveldisfólk ... Ger tað meg til eina anakronismu ella eitt paradox? Anyway ... Men sum eg nevndi í tí fyrsta blogginum, var tað jú ikki einans Korona, sum gjørdi okkara gestalista minni ... tað var eisini mítt viðbrekna – strongda – lyndi. Og tá vit nú kortini avgjørdu okkum fyri at halda brúdleyp – og møguliga ótilvitað, sóu tað sum eitt gylt høvi, til at gera minni burturúr, vegna Korona-tilmælunum – mátti eg líka nullstilla høvdið aftur.
Tí nú passaði talið av gestum brádliga inn í Roykstovuna! Í Kirkjubø! ... Og har riggar tað sku ikki at prýða við myrkaviolettum fjaðrum! Temaið, sum harafturímóti hevði verið tað mest upplagda, er tað rustikka look’ið. Men, trupulleikin er tann, at eg faktiskt ikki skoyti um tað gjøgnumførda ‘rustikka’. No offense til tykkum ið hava valt tað, ella fara at velja tað. Men tað minnir meg um country, suðurstatirnar, chickenwings og onnur amerikansk fyribrigdi, sum eg als ikki eri fjeppari av. Ókey mítt ‘no offense’ bleiv rættiliga ‘offensive’, men vit hava øll ymsan smak, og friður verið við tí! Trúgvi eisini, at ein bygdakona, sum lurtar eftir Dolly annaðhvørt leygarkvøld til langt út á náttina afturvið sínum vodka og sitrónsaft, hevði flent eftir mínum myrkaviolettu wannabe fjaðrum ... Og tað er í lagi ... Vit mugu ikki vera so fornermislig ... Vit mugu bara ikki lata poppmentanina innfiltrera heilarnar hjá okkum, so vit slett ikki hava eina funktionella intuitión longur. Vit eiga at vera trúgv í móti tí, vit halda vera vakurt og gleðisskapandi, og so lata hini um rest. Nú fór eg totalt av sporinum ...
Hvat hundan var yvirskriftin egentliga ..?
Á jú! INNBJÓÐINGAR!
Fert tú so inn á Google, Pinterest ella Instagram og leitar undir ‘wedding ideas’, verður tú rakt einari ørgrynnu av hugflogs-Tsunamium um ... ALT: Theme, On budget, Fall, Outdoor, Rustic, Winter, Beach, blablabla ... Hugskot omaná hugskot omaná hugsk ..... Og har verður ikki spart uppá nakað! So fyri tað fyrsta má mann sum hyggjari líka finna fótafesti, aftaná mann er gjøgnumskolaður av utopiskum hugflogaldum, tí tað sum eyðkennir m.a. Pinterest brúdleypini er ekslusiviteturin og tann óendaliga uppsparingin – ella tann óendaliga skuldin ... So tá mann hevur skilt tað til fullnar, og hevur tikið seg til takkar við tí, sum mann hevur ráð til, kann mann byrja at finna sær íblástur.
At byrja við kann tað kennast sum mann plagierar hini, og tað er altíð ein ófeit kensla ... tað kennir mann aftur frá roknitímunum ... Men egentliga er tað bara íblástur mann fær. Tað er eitt sindur sum at heinta blómur úr einum hava. Har eru eitt hav av møguleikum, og tú gongur runt og hyggur, og pilkar so tær burturúr sum tær dámar best, til tú at enda hevur tína heilt egnu serstaku bukett. Somuleiðis velur tú tað, sum tú identifiserar teg/tykkum mest við, og tað kann variera frá stíl til stíl. Har eru ongar lógir! Eitt anarkistiskt slaraffenland av stílartum.
Temaið sum vit valdu .... heilt erligt .... Gunnar hevur ikki valt nakað ... Men tað ljóðar betri, meira harmoniskt, meira sum vit skulu giftast ... Tað sum eg valdi – hann hevur tó góðtikið tað, hann er so deiliga nemmur, uppá tann mátan – er grønt. Eg elski myrkagrønt, tað osar av lív, av nátturu og av reinleika. Eucalyptus og ruscus eru tey grønu elementini, sum eg ynskti at prýða við – bílig og grøn.
Eg skrivaði til ymisk, og kannaði hvussu nógv innbjóðingar kostaðu at fáa gjørdar, og sat hvørjaferð við kensluni, at eg saktans kundi gera tað bæði bíligari og meira persónligt, so eg fylgdi mínari magakenslu og leyp útí tað.
Nú eru innbjóðingarnar farnar út, og vil tískil deila við tykkum, hvussu eg gjørdi, so tit møguliga kunnu fáa íblástur, um tit ikki vita hvat tit vilja hava.
1. stig:
At byrja við mátti innbjóðingin skrivast inn á Word. Eg fekk íblástir á alnótini til tekstin og uppsetanina inni á einari heimasíðu sum eitur ‘Vistaprint.dk’. Síðani bólkaðu vit gestirnar upp í støk og pør, so vit vistu, hvussu nógvar innbjóðingar av hvørjum vit skuldu hava: “Vit bjóða tær” og “Vit bjóða tykkum”.
2. stig:
Vit valdu at prenta tær út á A5 pappír, sum hevði eina hægri góðsku enn tað vanliga pappíri. Tá tað so var gjørt límaði eg bløð og blómur, sum eg hevði turkað frammanundan, niðast á innbjóngini. Ein skrá var somuleiðis gjørd, og nøkur brot úr Brúðarvísini, sum gestirnir kundu venja, var eisini lagt við. Til samans vóru tað sostatt trý pappír í brævbjálvanum.
3. stig:
Síðani vóru innbjóðingarnar koyrdar í brævbjálvar frá Føroyaprenti og forseglaðar við voksi og stempli frá Borg, og á brævbjálvunum vórðu nøvnini skrivaði á – til hetta hevði eg lánt verfaðir mín, sum hevur eina sera vakra hondskrift.
Innbjóðingin sigur nógv um, hvat mann sum gestur kann vænta sær av brúdleypinum, og tí haldi eg ikki at tað bilar, at mann sum brúðarpar brúkar sítt nærlagni og hugflog til at gera eina fullfíggjaða innbjóðing, sum umboðar dagin nokk so væl.
1) Brúðarpar merkir í hesum høpi kvinnan og so onkuntíð maðurin í ein ávísan mun.
----
Nøkur fakta
Kristina Dam Jarnfoss, 29 ár
Trúlovað við Gunnari Isfeld, 44 ár
Eiga seks børn tilsamans, ið eru ávikavist, 19, 15, 11, 8, 3 og 1 ár
Starvast sum reingerðarfólk á skurðdeildini á Landssjúkrahúsinum


text:
Nýggjar bústaðir fyri 450 mió. kr.
Landsstýriskvinnan, Elsebeth Mercedis Gunnleygsdóttur, hevur lagt lógaruppskot um bústaðapakka fyri Løgtingið. Við lógaruppskotinum kann Bústaðir m.a. fara undir nýggjar bústaðaverkætlanir fyri 450 mió. kr. komandi árini.
Fyri at tryggja, at fíggingin kemur til góðar kring alt landið, hevur landsstýriskvinnan tikið avgerð um, at 125 mió. kr. skulu fíggja bústaðabygging uttanfyri miðstaðaøkini.
Harafturat skulu 200 mió. kr. fíggja bústaðaverkætlanir til serligar málbólkar. Talan kann vera um vardar bústaðir, eitt nú búfelagsskapir til fólk við sálarsjúku, men talan kann eisini vera um eitt nú lestrarbústaðir.
Javnseting og økt samstarv við privatar íleggjararBústaðir ger av, hvar í landinum tær seinastu 125 mió. kr. skulu nýtast. Fara tær til verkætlanir í teimum økjum í landinum, har tað er grundarlag fyri kapping, skal tað tó vera á javnsettum grundarlagi.
- Hóast lánsupphæddin upp á 450 mió. kr. er søguliga stór, kann Bústaðir ikki nøkta allan bústaðatørvin í landinum. Um trupulleikin á bústaðaøkinum skal loysast, má privati kapitalurin aktiverast. Tað er júst tað, sum er endamálið við javnsetingini, sigur Elsebeth Mercedis Gunnleysdóttur.
Endamálið er harafturat at eggja til samstarv millum Bústaðir og privatar íleggjarar og harvið økja enn meira um útboðið kring landið.
- Eg fegnist um hetta uppskotið, sum eg kann leggja fyri løgtingið. Og eg vóni, at eitt samt Løgting tekur undir við tí. Skjótari uppskotið verður samtykt, skjótari kunnu vit fara í gongd við at loysa trupulleikan við bústaðatrotið, sum er í landinum, sigur landsstýriskvinnan at enda.


text:
18. Okt 2020
Ein íløga í itróttin er ein íløga í ungdómin, og kemur tí samfelagnum fleirfaldað aftur, tí skal ítrótturin hava størstu raðfesting bæði til elitu og til breidd. Stórar íløgur eru gjørdar hetta valskeiðið í ítróttin, nevnast kann vestursíðan av Tórsvølli, golfvøllurin á Glyvursnesi, nýggj...
18. Okt 2020
Hvat er Havnin uttan allar Føroyar? Hvat er Havnin uttan allan heimin? Eg síggi Havnina sum altjóða høvuðsstað. ...
16. Okt 2020
Við Fólkaflokkinum fram til 2025 Teir høvuðsstaðir, ið standa seg best í kappingini við aðrar altjóða høvuðsstaðir, eru teir, ið megna at leggja dent á eina grøna framtíð. Í fjør samtyktu vit í meirilutanum ein...
15. Okt 2020
Norðoya Fólkafloksfelag hevur havt triðja og seinasta uppstillingarfund til kommunustýrisvalið 10. november 2020. Hesi valevnir ynskja at bjóða seg fram at stýra okkara kommunu tey næstu fýra árini: ...
14. Okt 2020
Fólkaflokkurin, sum í dag situr við leiðsluni og borgarstjóranum í Tórshavnar býráð, er nú klárur við valevnislistanum til kommunuvalið 10. november.Fólkaflokkinum ynskir, at vøksturin í Tórshavnar kommunu heldur fram. Trivnaðurin hjá familjuni, okkara børnum, ungdómi og okkara eldru borgarum skal verða í hásæti. Bústaðartrotið skal...
14. Okt 2020
Javnaðarflokkurin eigur ábyrgdina av ruðuleikanum av Karlamagnusarbreyt. Tað tykist hann hava gloymt. Mann fær næstan ta fatan, at Javnaðarflokkurin als ongan lut eigur í Karlamagnusarbreyt, tá ein lesur greinina, sum Javnaðarflokkurin hevur sent miðlunum í dag. ...
12. Okt 2020
Ongin í verandi skipan fer at fáa minni enn eina arbeiðsmannaløn.“Skipanin við tillagaðum starvi er ein góð skipan, og tað heldur hon fram at vera,” sigur Elsebeth Mercedis Gunnleygsdóttur, landsstýriskvinna í almannamálum. Ongin í verandi skipan fer at fáa minni enn eina arbeiðsmannaløn. ...
10. Okt 2020
Nú hendan býráðssetan er farin at halla, kann staðfestast, at hetta hevur verið ein serliga hendingarík býráðsseta. Vít í meirilutanum hava tilsamans gjørt íløgur fyri góða milliard, heilt ítøkiliga 960 mió kr. ...


text:
”Hoyrir tú onkran rópa, so er tað eg. Eg eri Puck. Eg eri sekstan ár. Og eg eri hjartkipt.”
Hetta er bókin um Puck, eina unga gentu, sum ger alt fyri ikki at missa tamarhaldið, ikki at lata nakran koma ov nær, ikki vísa hvør hon í grundini er. Men hetta er eisini søgan um ein pápa, sum hvarv, og eina mammu, sum varð verandi eftir. Og hvussu tað er at vera bangin – bangin fyri illum raddum, bangin fyri at fólk hvørva. Hetta er ein stuttlig og syrgilig søga um svik og vreiði, men eisini ein søga um vinalag, kærleika og – kanska – sáttargerð.
Á beinraknum ungdómsmáli dagar myndin av Puck spakuliga fram, hvør hon var, og hvør hon gjørdist, og um um lívið, har ein terningur manglar.
Aftur


text:
Leitar tú eftir framsýningarhølum?
Í Tórshavnar kommunu eru fleiri høli, tú kanst leiga, og sum hóska væl til at vísa fram málningar, listahandverk, fotolist ella installatiónir.
Aulan í Finsen
Aulan er hugsað til listaframsýningar hjá yrkislistafólki. Yrkislistafólk vil siga, at tú ert limur í einum felag fyri yrkislistafólk, ella at tú fært víst á royndir, sum samsvara krøvunum fyri limir í yrkislistafeløgum. Lýkur tú krøvini, kanst tú søkja um at sýna fram í hølunum í eitt tíðarskeið.
Aulan hóskar væl til framsýningar, og her er eisini útgerð til framsýningar, til dømis skilaveggir, sum kunnu setast upp og flytast í mun til sýningina.
Eftir ætlan verða 8-10 framsýningar um árið í Aulini. Tú kanst kunna teg nærri um treytirnar á heimasíðuni Tórsgøta.
Tórsgøta (torsgota.fo)
Smiðjan í lítluvík
Ynskir tú at sýna fram í Smiðjuni í Lítluvík, skalt tú venda tær til Snarskivuna á tel. 30 20 10 ella skriva teldupost til torshavn@torshavn.fo.
Øll hava møguleika at sýna verk fram í smiðjuni. Sum framsýnari letur tú 500 krónur í goymslugjaldi, sum tú fært aftur, tá framsýningin er liðug. Gjaldið fyri leigu av Smiðjuni er 10 prosent av søluni.
Perlan í Tórsgøtu
Perlan verður bæði nýtt sum spælistað og sum framsýningarhøli, sum tú kanst leiga. Meðan Aulan í Finsen er ætlað royndum listafólkum, sleppa óroynd listafólk eisini framat í Perluni.
Tú kanst kunna teg nærri um, hvussu tú søkir, á heimasíðuni Tórsgøta.
Tórsgøta (torsgota.fo)


text:
Yvirlit yvir útbúgving
Ein yrkisakademisk útbúgvingarleið
Tá tú hevur eina styttri framhaldsútbúgving og ynskir at koma upp á bachelor støði, er útbúgvingin Innovatión og Íverksetan (I&E) eitt gilt høvi. Útbúgvingin er eisini viðkomandi, um tú hevur aðra hægri útbúgving og ynskir at nema tær hollan kunnleika á innovativa økinum.
Á útbúgvingini lærir tú at byrja, reka og veksa um nýtt virki ella virksemi hjá verandi virki tvørtur um faklig mørk. Tú lærir at halda skil á allari tilgongdini, frá hugskoti til menning og útinnan. Tú gerst partur av einum hugvekjandi altjóða umhvørvi, sum fermur innovatión.
Ein partur av útbúgvingini eru tríggir mánaðir i praktikk, har tú kanst velja, um tú fert í praktikk hjá eini fyritøku, ella í egnum virki, í Føroyum ella uttanlands.
I&E hevur eisini fokus er á altjóða viðurskifti. Tað ber til at fara uttanlands í praktikk, og vit arbeiða við eini loysn, so tað fer at bera til at velja at vera lesandi á enskum máli.
Útbúgvingin tekur eitt og eitt hálvt ár. Eftir lokið prógv kanst tú kalla teg professiónsbachelor í Innovatión og Íverksetan.


text:
Tekstur: Henningur-Einar Juul. Mynd: RK. 28. desember var aðalfundur í Róðrarfelagnum Knørri. Tveir nýggir limir komu í nevndina: Vár Antoniussen, sum var tiltakslimur áðrenn, og Henningur-Einar Juul, sum er nýkomin. Nevndin skipaði seg á fundi tann 9. januar. Allan Mouritsen er nú vorðin formaður felagsins. Vár Antoniussen er næstforkvinna, Henningur-Einar Juul er skrivari, Unn Sørinardóttir [...]
Nýggjárskvøld 2013 standa nakrir dreingir inni í súkkluskúrinum í studentaskúlanum Hoydølum og brúka seg. Sigarettirnar hoppa í kinnklovunum, og høvdini fara á ymsa lið, so at roykurin kemur ikki í eyguni á teimum. So hvørt, teir eru lidnir við eitt evni, standa teir og gálva og sparka smásteinar, til onkur finnur upp á okkurt nýtt [...]
Also posted in bátar, ormurin langi |
Okkurt vakurt støkk sundur innan í okkum, tá ið tað leygarkvøldið frættist, at Øssur Gudmundarson var deyður. Ein trúføst sál er farin. Eitt ediligt hjarta er sløknað. Góði Øssur.Tað var deiligt at fylgjast við einum so trúgvum og mildum menniskja sum tær. Altíð við tí ríka orðinum og einum ófrávíkiligum áliti í tínum eygnabrá. Tú [...]
Formaðurin í Róðrarfelagnum Knørri farna árið, Sámal Kristiansson, er fluttur til Danmarkar at lesa. Nevndin hevur tí á fundi í dag, 9.9.2018, gjørt av, at Bárður Skorheim Guttesen verður formaður tað, sum eftir er av hesum nevndarskeiðnum fram til aðalfundin í desember. Tí nevndin var sammælt um, at best er at hava ein formann, sum [...]
Í gjár varð manningin á Orminum langa heiðrað av Tórshavnar kommuna fyri FM-sigurin hjá tíggjumannaførunum í ár. Hetta var í móttøkuhúsinum hjá kommununi í Tróndargøtu. Tey vóru ógvuliga gestablíð hjá kommununi, og Annika Olsen, borgarstjóri, bar manningini á Orminum Langa og umboðum fyri Róðrarfelagið Knørr eina sera vakra heilsan. Í næstum verður móttøka fyri hinum [...]
Also posted in ormurin langi |
Formaðurin í Róðrarfelagnum Knørri, Sámal Kristiansson, dugir ikki bara at rokast í einum kappróðrarbáti. 25. august 2018 var hann eisini til reseptión saman við fínum selskapi á kongsskipinum Dannebrog. Tað var hann, tí felag okkara tann 23. august var vertur fyri vitjan hjá Fríðriki krúnprinsi í neysti okkara í Evensens pakkhúsi. Vitjanin í neystinum eydnaðist [...]
Í sambandi við almennu vitjanina hjá Fríðriki krúnprinsi og húski hansara í Føroyum, vitjaði krúnprinsurin Róðrarfelagið Knørr í Havn ávegis út í Tinganes. Kappróðrarbátar høvdu tikið ímóti kongsskipinum, og uttan fyri neystið heilsaði formaður felagsins, Sámal Kristiansson, krúnprinsahjúnunum vælkomnum. Í neystinum greiddi Heini Hátún hugfarsliga frá um føroyskan kappróður, og Eva Højgaard Lisberg handaði krúnprinsinum [...]
Tambar føroyameistari fyri fyrstu ferð. Ormurin Langi føroyameistari fyri fyrstu ferð. Jarnbardur old girls føroyameistari fyri 1000 ferð. Báðir jallarnir upp á FM-pallin. Tríggjar ólavsøkugull og tvær ólavsøkusilvur. Til lukku, røsku manningar okkara. Vit eru sanniliga errin av tykkum. Vit takka fyri góðan róður og ynskja øllum eina góða ólavsøku
Hóast mjørkin hevði hug til at spæla kappróðrinum eitt puss, royndist Jóansøkan í Vági væl hjá Róðrarfelagnum Knørri. Ormsmenn sigraðu aftur og vunnu gull, jalsdreingir og tambargentur vunnu silvur í sera tættari kapping, og jalskvinnur endurtóku bronsuna frá sundalagsstevnu. Barnamanningin við gentum helt eisini fast við sína støðu og leggur sær nøkur stig aftur at [...]
Also posted in jallurin, tambar |
Eystanstevnan hjá Knørrafelagnum í Havn var ein miksturur av súrligum sitrónum og stoltum lumumbakaramellum. Tað byrjaði heilt okey. Smágenturnar á Tambar avanseraðu aftur og eru nú komnar á eitt fimta pláss, og smádreingirnir á Píli endurvunnu sætta plássið frá Norðoyastevnu. Útmerkað. Men so fingu vit ein smekk, tá ið genturnar á Tambar endaðu á fjórða [...]


text:
Í gjár var seinasti temadagurin í Nám X
Eftir at hava verið ígjøgnum allar teir grundleggjandi liðinar í prosessini um FM í íverksetan, var tað seinastuferð í gjár at næmingarnir á nám X í Eysturskúlanum, fingu professionella frálæru, árðenn sjálva finaluna.
Nú er bert eftir hjá teimum at bólka seg, arbeiða víðari og realisera teirra hugskot.
Til finaluna 6. mai, skulu teir fýra bestu bólkarnir leggja fram í fimm minuttir og saman við framløguni skulu tey avlervera eina business plan til dómarapanelið.
Finalan verður í Kringluni hjá Føroya Tele, 6. mai kl. 09:00.


text:
Send okkum eini boð og vit taka eitt
óbindandi prát um tykkara ætlan.
Húsa Design
Byggiráðgeving, húsatekningar, orkurammur o.s.fr.
Vit veita ráðgeving um bygging og gera støðumet av verandi húsum. Vit tekna øll slag av húsum og útrokna orkurammur
Húsatekning
Byggiráðgeving og orkurammir
Loftmyndir (dronumyndir)
Kundanøgdsemi og góðska hevur nógv at siga fyri okkum
Síðani tekna vit eitt dømi til tykkara, har tit kunnu koma við viðmerkingum ella góðkenning. So verður alt teknað endaligt og gjørt klárt at senda inn til býráðið fyri at søkja um byggiloyvi.
Vit tekna tykkara dreymahús
Vit tekna tykkara dreymahús, bilhús ella úthús.
Einki er ov lítið ella ov stórt.
Send okkum eini boð og vit taka eitt óbindandi prát um tykkara ætlan.
Kann heilt víst anbefalla
Arbeiðid var eisini bæði skjótt og væl gjørt.
Kann heilt víst anbefalla Húsadesign, um tað skuldi veri onkur ið hevur brúk fyri einari skjótari og góðari tænastu.
Skjót og góð tænasta
Tit eru best!
Húsatekning við útrokning av orkurammu
Góð og skjót hjálp
Dreyma tekning
Gott gjørt arbeiðið
Skjótt byggiloyvi
Eg kann væl viðmæla Húsa Design.
Heilt sikkurt viðmælt HúsaDesign
Góð og skjót levering
Skjót og góð avgreiðsla
Skjótir at gera broytingar
Skuldi nakað broytast, so vóru teir skjótir og jaligir at gera tað.


text:
12.03.2019
12. Mars útgóvu vit okkara næstu Healthy Living Sustainability Report fyri 2018.
Her greiðir Regin Jacobsen CEO á Bakkafrost um uppdateringina.
Fyri fyrstu ferð er frágreiðingin gjørd eftir Best-practice leistinum hjá international Global Reporting Initiative Standards. Ein uppdatering at gjørd yvir hetta eina árið, sum er farið síðan vit fóru í gongd við okkara ætlan um burðardygd, Sunt lív. Til ber at lesa um:
Vit eru samstundis fegin um, at vit saman við útgávuni av frágreiðing kunnu kunngera, at vit fara upp í Ocean Disclosure Project, sum er ein altjóða pallur fyri at menna gjøgnumskygni í veitingini av innihaldinum í fóðurframleiðsluni.
Frágreiðingin verður eisini útgivin á føroyskum á aðalfundinum hjá Bakkafrost, sum er tann 5. Apríl 2019.
Bakkafrost 2018 Healthy Living Sustainability Report


text:
Skrásetingarnevndin hjá Tannlæknafelagnum hevur gjørt eina nýggja frágreiðing um tannheilsuna hjá børnum í Føroyum. Nýggja kanningin vísir, at tannheilsan hjá føroyskum børnum er í støðugum bata, hóast tað eisini verður staðfest, at tannheilsan kann gerast uppaftur betri.
Skrásetingarnevndin leggur í frágreiðingini dent á, at talið av børnum við álvarsomum karies (torleikastøði 3-4) skal minka og at talið av børnum, sum hava frískar tenn (torleikastøði 1), skal vaksa.
Eisini vísir skrásetingarnevndin á, at tørvur er á at fáa hagtøl fyri kariesstøðuna hjá vaksnum. Ynski er at fáa tal av frískum, brendum, fyltum og trektum tonnum, umframt handilstonnum og implantatum hjá vaksnum í Føroyum. Sjúkur í tannhaldinum eru ofta atvoldin til, at eldri fólk missa tenninar, og tí er týdningarmikið eisini at skráseta tannhaldssjúkur. Skrásetingarnevndin heitir á Tannlæknafelagið og privatu tannlæknarnar í samráð við Heilsutrygd, at arbeiða víðari við at fáa hagtøl til vega fyri tannheilsuna hjá vaksnum eisini.
Tannlæknafrágreiðingin um kariesskrásetingina 1991-2019 kann lesast her.


text:
Um útbúgvingina
Útbúgvingin er býtt upp í ein praktiskan og ein teoretiskan part. Fíggjarskúlin verður tikin í lærutíðini. Tað er Finanssektorens Uddannelsescenter, ið stendur fyri skúlanum.
Fíggjarskúlin er býttur í fýra lestrarhálvur. Fyrsta lestrarhálva byrjar við trimum intensivum døgum, har man ger FokusProfilar, ið gevur møguleika at læra ein sjálvan og floksfelagar sínar betur at kenna. Fakliga hevur fyrsta lestrarhálva fokus á lærugreinarnar: Skat, Kredit og Búskap.
Tann praktiski parturin í BankNordik fyllur á leið 80%, meðan tann teoretiski parturin/skúlin fyllur á leið 20%.
Endamálið við lærugreinunum er, at man fer at skilja fíggjarligar trupulleikar og tørvin hjá viðskiftafólki bankans. Samanlagt geva lærugreinarnar eina breiða vitan og førleika til at arbeiða í eini fíggjarfyritøku. Málið er sostatt, at man eftir lokna útbúgving, sjálvstøðugt kann ráðgeva viðskiftafólki bankans. Tú kanst lesa meira um kravdu lærugreinarnir her.


text:
Hvussu kamelur fekk kúluna
Bókaklubbin
- Síður: 32
- Útgávuár: 2019
- Upprunamál: enskt
- Innbinding: heft
- Rithøvundur: Rudyard Kipling / Anna Milbourne
- Myndir: John Joven
- Týðari: Sigurlaug Fossdal
Hvussu kamelur fekk kúluna er fitt søga úr bókini Just So Stories eftir Rudyard Kipling, sum sigur frá, hvussu djór endar við at síggja út, sum tey gera. Í hesari bókini fáa vit søguna um, hvussu kamelur fekk kúluna.
Einaferð, tá ið heimurin var nýggjur, hevði kamelur onga kúlu. Hetta er søgan um, hvussu hann fekk kúluna.
Reyður krabbi.


text:
Fríggjadagin 15. februar hava okur aftur TB-limadag við Stórá. Limadagurin verður frá kl 16:00-18:00. Í fjør var fyrst ferð okur hildu slíkan limadag, og hann vísti seg at vera sera væleyðnaður. Nógv fólk møttu og hugnaðu sær, bæði ung sum eldri. Ti vóna okur, at limadagurin í ár verður minst líka væl vitjaður.
Á limadegnum kunnu øll tey, ið hava hug at spæla fótbólt í ár, melda seg til og avgreiða limagjaldið. Í fjør tóku okur eina nýggja skipan, Holdsport, í nýtslu í samband við tilmeldingum og limagjøldum. Nú er stóra arbeiði viðvíkjandi at stovna brúkarar á Holdsport longu gjørt, men á limadegnum ber sjálvandi til at fáa hjálp til at stovna sín Holdsport-brúkara og so framvegis.
15. mars trekkja okur lut um tvey atgongumerkir til næsta landsdyst hjá Føroyum. Talan er um landsdystin 7. juni heima á Tórsvølli ímóti heimsstjørnunum úr Spania.. Lutakastið verður millum allar leikararnar, ið hava goldið limagjaldið áðrenn 15. marts.
Í ár verða Sport24 við Stórá við TB venjingarbúnanum. Til ber at royna og bíleggja hann. Tað ber bert til at gjalda við gjaldskorti.
Nýggi høvuðsungdómsvenjarin hjá felagnum, Kian Røn, skipar fyri venjing úti á vøllinum, saman við ungdómsvenjarunum í felagnum.
Kaffi, te, vafflur og annað gott verður at fáa, og okur vóna at síggja nógv fólk við Stórá hendan dagin, stór sum smá, ung sum gomul.
Lima- og familjudagur
Fríggjadagin 15. februar hava okur aftur TB-limadag við Stórá. Limadagurin verður frá kl 16:00-18:00. Í fjør var fyrst ferð okur hildu slíkan limadag, og hann vísti seg at vera sera væleyðnaður. Nógv fólk møttu og hugnaðu sær, bæði ung sum eldri. Ti vóna okur, at limadagurin í ár verður minst líka væl vitjaður.


text:
- Tíðindi, mentan og ítróttur
Koppseting: Merkel stúrir fyri fátæku londunum
Týski samveldiskanslarin, Angela Merkel, væntar ikki, at fólk í heimsins fátæku londum fáa ágóðan av koronukoppsetingini, tá hon kemur, skrivar BBC News.
Tað var á einum toppfundi hjá G20-londunum um vikuskiftið, at Angela Merkel segði seg stúra fyri gongdini í fætøku londunum, tá koppingarevnið kemur á marknaðin.
Merkel heldur, tað gongur ov seint hjá teimum ríkastu londunum at semjast um at hjálpa teimum fátæku, so fólkini í hesum londunum eisini konnu koppsetast.
- Eg stúri fyri, at einki higartil er gjørt til tess at tryggja fólkunum í fátæku londunum koppsetingina, segði Angela Merkel á G20-toppfundinum.
GAVI upp í málið
Hon heitir á tey ríku londini um at fara til samráðingarborðið hjá GAVI, sum er altjóða felagsskapurin, ið skal tryggja fátækum londum atgongd til heilivág.
Orðini hjá Angelu Merkel koma eftir, at heilsumyndugleikarnir í USA hava sagt, at tey fyrstu fólkini har í landinum verða koppsett fyri COVID-19 tann 11. desember.
Tey ríku londini lovaðu á G20-toppfundinum at stuðla teimum fátøku londunum, sum eru meint rakt fíggjarliga av koronukreppuni, men einki ítøkiligt varð sagt um, hvussu hjálpin skal veitast.
Higartil hava næstan 59 milliónir fólk í heiminum fingið staðfest COVID-19, og talið á deyðum nærkast 1,4 milliónum fólkum.
Sí eisini


text:
Umhvørvi og grønar loysnir
Vit hava øll ábyrgd at verja umhvørvið. Hjá okkum er málið at gagngnýta alt tilfar sum best, at nýta orku skynsamt, at fara væl um okkara økir og at sýna fyrimyndarligan atburð í samfelagnum sum heild.
330 støðir runt landið
Støðir eru okkara bygningar, tøknihús, tøkniskáp og mastrar runt landið. Vit hava leypandi greiningar av øllum støðum fyri at tryggja skilagóðar orkuloysnir allastaðni. Harafturat hava vit árlig átøk, har ruddað og fríðkað verður innan og uttan um bygningar okkara.
3.000 battaríir runt landið
Øll okkara útgerð á øllum fjallatoppum og støðum runt landið koyrir við battaríum. Týdningurin av battaríum er, at tey koyra víðari undir streymsliti. Battaríini runt landið verða royndarkoyrd árliga. Um royndirnar ikki vísa tekin um brek, verða battaríini ikki skift út.
11 kassar til sundurskiljing
Vit gera nógv burturúr, at burturkast verður skilt sundur og koyrt til endurvinningar ella beint burtur so umhvørvisvinarligt sum gjørligt. Í høvuðssæti okkara Klingruni hava vit eitt nú ruskrúm við kassum til sundurskiljing og papppressu, umframt at vit uttan fyri bygningin hava byngjur til rúgvusmikið burturkast.
60.000 kWh er samlaða talið av battaríbankanum
Battaríini hjá okkum hava ymiskar vektir. Okkara tyngsta battarí vigar 98 kilo. Tá ið vit leggja fleiri battarí saman, fáa vit ein battaríbanka. Í okkara størsta battaríbanka standa 198 battaríir, og samanlagt vigar bankin 11 tons. Um vit leggja allar okkara bankar saman, hava vit samanlagt 60.000 kWh.
Klingran
Høvuðssætið hjá okkum gongur á odda, tá ið tað kemur til umhvørvi og grønar loysnir.
Ljósfølarar
Klingran er fødd við einari snildari ljósstýring. Bygningurin hevur ongar kontaktir, og ljósið lýsir sostatt einans við ljósfølarum. Hetta merkir, at ljósið lagar seg eftir, um fólk eru í einum rúmi, og hvussu ljósmongdin í rúminum er. Ljósskipanin koyrir so mikið væl, at tað fyribils ikki loysir seg at skifta hana út. Í sambandi við nýggj byggjaríir, ella har grundarlag annars er á tí, skifta vit tó til LED.
Hitastýring
Hitin og natúrliga útluftingin í Klingruni verða stýrd av bygninsautomatikki (CTS). Áðrenn hitastýringina høvdu vit ein veitingarhita á 79 gradir, men í dag eitur hann 54 gradir. Eftir ætlan fara vit í 2020 at flyta okkum frá natúrligari frílufting til eina hybridluftskipan, og sum fer at hava við sær eina enn betri inniluft.
Fríkøling
Vit hava skift alla køling í øllum okkara bygningum við fríkøling, har meginparturin koyrir við góðkendum orkusparandi CE-motorum.
Fríluftkøling merkir, at vit brúka útihitan at køla við heldur enn kompressarakøling. Hetta hevur við sær nógva sparing, tí natúrliga orkan ger, at minni orka verður brúkt uppá at køla. Fríluftkøling egnar seg væl til føroyska veðurlagið, ið sjáldan fer upp um 20 hitastig.
Upprunaliga vórðu tøknirúmini í Klingruni stýrd av kompressarakøling, men eitt skifti í 2015 til fríluftkøling og nýtslu av hitapumpu hevði havt við sær, at avlopshitin kann endurnýtast at hita Klingruna við. Yvirskipað hevði skiftið í 2015 við sær eina árliga sparing áljóðandi 500.000 kwt.
Oljufrí í 2020/2021
Vit ganga nýggjar leiðir og troyta nýggj økir. Tá ið íløgur verða gjørdar í nýggja útgerð ella bygningar, eru orkunýtsla og burðardygd høgt raðfest.
Í 2020 er ætlanin at skifta hitaloysnirnar í fýra av tøknihúsum okkara til jarðhitaskipan. Í Klaksvík er tó ætlanin at knýta okkum í kommunalu sjóhitaskipanina.
Harumframt fara vit at byggja ein tøknibygning í Miðvági, har vit, heldur enn at hava neyðstreym, fara at royndarkoyra eina brintskipan og eina sólorkuskipan.
Bilaflotin hjá samtakinum skal somuleiðis gerast oljufríur, og í 2020 er ætlanin at hava tilsamans seks el-bilar og løðarar.